AN COIMISIÚN EORPACH An Bhruiséil,17.5.2018 COM(2018) 284 final 2018/0143(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE lena socraítear caighdeáin feidhmíochta maidir le hastaíochtaí COFMT:Subscript2 d’fheithiclí nua tromshaothair (Téacs atá ábhartha maidir le LEE) {SEC(2018) 233 final}

{SWD(2018) 185 final}

{SWD(2018) 186 final}



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra Faoi Chomhaontú Pháras, tá gealltanas tugtha ag an Aontas Eorpach athrú aeráide a sheachaint tríd an téamh domhanda a theorannú go maith faoi 2°C. Is réamhriachtanas tábhachtach é astaíochtaí gás ceaptha teasa a laghdú leis an ngealltanas sin a chomhlíonadh. Áirítear le creat aeráide agus fuinnimh 2030 an Aontais sprioc maidir le laghdú 40% ar a laghad a bhaint amach ar astaíochtaí gás ceaptha teasa intíre an Aontais i gcomparáid le leibhéil 1990. Beidh a gcuid féin den obair le déanamh ag gach earnáil chun an leibhéal uaillmhéine sin a bhaint amach agus má táthar chun costais agus mórthionchair an athraithe aeráide a sheachaint. Tá earnáil an iompair de bhóthar an-tábhachtach i dtaca le hastaíochtaí gás ceaptha teasa a laghdú agus geilleagar an Aontais a dhícharbónú. Tá feithiclí saothair éadroim – gluaisteáin paisinéirí agus feithiclí tráchtála éadroma (veaineanna) – ag baint a sciar féin de laghduithe ar astaíochtaí amach agus cuireadh reachtaíocht ar aghaidh in 2017 ionas go leanfaidh siad ar aghaidh ag déanamh sin tar éis 2020. Tá iompar lasta de bhóthar riachtanach chun trádáil agus tráchtáil a fhorbairt ar Mhór-roinn na hEorpa. Iompraíonn leoraithe thart ar 70% den lasta arna iompar ar tír, agus cuireann siad seirbhísí poiblí ríthábhachtacha ar fáil freisin. Cuimsíonn earnáil an lasta de bhóthar agus an earnáil iompair paisinéirí fiontair bheaga agus mheánmhéide (FBManna) go príomha, agus tá beagnach 3 mhilliún duine á bhfostú ag níos mó ná 600 000 fiontar ar fud an Aontais. Tá 3.5 milliún duine eile fostaithe i monarú, deisiú, díolacháin, léasú agus árachas leoraithe. Cé gurb ionann astaíochtaí CO2 feithiclí tromshaothair, i.e. leoraithe, busanna agus cóistí, agus thart ar 6% d’astaíochtaí iomlán an Aontais agus 25% d’astaíochtaí CO2 ón iompar de bhóthar san Aontas, níl siad á rialú ar leibhéal an Aontais faoi láthair. Tá trí phríomhfhadhb ag baint leis sin. Ar an gcéad dul síos, gan aon ghníomhaíocht bhreise a dhéanamh, táthar ag tuar go dtiocfaidh fás 9% ar astaíochtaí CO2 ó feithiclí tromshaothair le linn na tréimhse 2010–2030 mar gheall ar mhéadú ar ghníomhaíochtaí iompair. Mar a léirítear sa Mheasúnú Tionchair a ghabhann leis na caighdeáin maidir le hastaíochtaí CO2 d’fheithiclí saothair éadroim tar éis 2020, tá gá le tuilleadh beart in earnáil an iompair de bhóthar chun na spriocanna náisiúnta do 2030 a bhaint amach a leagtar amach faoin Rialachán maidir le Comhroinnt Díchill. Ar an dara dul síos, cailleann oibreoirí iompair agus a gcliaint tairbhe aon choigiltis breosla agus aon billí breosla laghdaithe a d’fhéadfadh a bheith ann faoi láthair. Cé go bhfuil teicneolaíochtaí costéifeachtacha ar fáil go héasca chun astaíochtaí a laghdú, níl siad leata go fairsing ar mhargadh na bhfeithiclí tromshaothair. Déanann sé sin dochar d’oibreoirí iompair, FBManna nó micrifhiontair go príomha, a mbíonn costais breosla orthu uaireanta atá níos airde ná aon cheathrú dá gcostais oibríochtúla. Ar an tríú dul síos, tá brú iomaíochta domhanda ar mhonaróirí feithiclí tromshaothair an Aontais atá ag méadú de shíor, mar go bhfuil bearta rialála curtha chun feidhme cheana ag na Stáit Aontaithe, Ceanada, an tSeapáin agus an tSín chun astaíochtaí CO2 feithiclí tromshaothair a laghdú. Beidh ar earnáil mótarfheithiclí an Aontais coimeád suas leis na feabhsúcháin theicneolaíocha sna margaí sin chun a ceannaireacht theicneolaíoch ó thaobh éifeachtúlacht breosla feithiclí a choimeád. Tá roinnt píosaí éagsúla reachtaíochta de chuid an Aontais ábhartha i dtaca le dícharbónú an iompair de bhóthar, lena dtugtar aghaidh ar na fadhbanna thuasluaite go pointe áirithe. Baineann sé sin le soláthar, éileamh, ionstraimí eacnamaíocha agus ionstraimí cumasaithe. Ní leor na bearta sin, áfach, chun dul i ngleic leis na príomhbhacainní margaidh is tábhachtaí lena gcuirtear srian ar an úsáid a bhaintear as teicneolaíochtaí éifeachtúlachta breosla. Leagtar amach leis an togra le haghaidh caighdeáin feidhmíochta astaíochtaí CO2 d’fheithiclí tromshaothair beart forlíontach a bhaineann le soláthar ar leibhéal an Aontais chun aghaidh a thabhairt ar na bacainní margaidh sin, a bhfuil na príomhchuspóirí seo a leanas ag baint leis: –Astaíochtaí CO2 ó earnáil na bhfeithiclí tromshaothair a laghdú i gcomhréir le riachtanais bheartas aeráide an Aontais agus Chomhaontú Pháras, agus truailliú aeir a laghdú, go háirithe i gcathracha. –Laghdú a éascú ar chostais oibriúcháin d’oibreoirí iompair, is FBManna den chuid is mó, agus ar bhonn níos ginearálta, laghdú ar chostais iompair do thomhaltóirí a bhraitheann ar thardhul choigiltis breosla. –Ceannaireacht theicneolaíoch agus nuálaíochta monaróirí agus soláthraithe comhpháirteanna feithiclí tromshaothair an Aontais a chothabháil. •Comhsheasmhacht le forálacha beartais atá sa réimse beartais cheana Is cuid den Tríú Phacáiste Soghluaisteachta é an togra seo. Cuirtear i gcrích leis an gealltanas a tugadh i Straitéis Eorpach 2016 maidir le soghluaisteacht íseal-astaíochtaí, a bhfuil sé i measc a spriocanna astaíochtaí gás ceaptha teasa in iompar de bhóthar a laghdú faoi 60% ar a laghad faoin mbliain 2050 i gcomparáid le leibhéil 1990 agus caighdeáin a leagan síos maidir le hastaíochtaí CO2 feithiclí tromshaothair. Leis an togra, comhlánaítear agus cuirtear le bearta beartais soghluaisteachta eile de chuid an Aontais atá ann cheana a bhfuil tionchar acu ar an timpeallacht rialála agus a spreagann soghluaisteacht íseal-astaíochtaí in earnáil na bhfeithiclí tromshaothair, amhail an Rialachán maidir le Deimhniú, an Rialachán maidir le Faireachán agus Tuairisciú, córas cineálcheadaithe an Aontais Eorpaigh, an Treoir maidir le hEoraifínéad, an Treoir maidir le Cáilíocht Breoslaí, an Treoir maidir le Feithiclí Glana, an Treoir maidir le meáchain agus toisí uasta údaraithe agus an Treoir maidir le bonneagar breoslaí malartacha a úsáid (AFID).

•Comhsheasmhacht le beartais eile de chuid an Aontais Cuireann an togra seo leis an aistriú chuig geilleagar ísealcharbóin, slán agus iomaíoch agus cuideoidh sé chun an sprioc atá san áireamh sa Straitéis don Aontas Fuinnimh a bhaint amach i dtaca le hastaíochtaí a laghdú faoi 40% ar a laghad. Cuideoidh sé freisin leis na Ballstáit na spriocanna náisiúnta i dtaca le laghdú astaíochtaí arna leagan síos faoin Rialachán maidir le Comhroinnt Díchill a bhaint amach. Ar deireadh, tá an togra ag teacht freisin leis an ngníomhaíocht ar leibhéal domhanda atá déanta ag an Aontas chun na spriocanna uaillmhianacha maidir leis an aeráid a bhaint amach faoin gcomhaontú a daingníodh i bPáras ag an 21ú seisiún de Chomhdháil na bPáirtithe (COP21) faoi choimirce na Náisiún Aontaithe. Trí aghaidh a thabhairt ar shaincheisteanna a bhaineann le ceannaireacht theicneolaíoch agus nuálaíochta thionscal mótarfheithiclí an Aontais, tá an togra i gcomhréir leis an Straitéis Athnuaite do Bheartas Tionsclaíochta, lena gcuirtear in iúl go bhfuil tionscal mótarfheithiclí atá nua-aimseartha agus iomaíoch de dhíth go géar ar gheilleagar an Aontais Eorpaigh. Anuas air sin, trí sholáthar teicneolaíochtaí nua atá tíosach ar fhuinneamh a spreagadh, cuireann an togra freisin le comhlíonadh cuspóirí an Aontais maidir le poist agus fás a ghineadh. 2.BUNÚS DLÍ, COIMHDEACHT AGUS COMHRÉIREACHT •Bunús dlí Sainítear in Airteagal 191 go hAirteagal 193 den Chonradh ar Fheidhmiú an Aontais Eorpaigh inniúlachtaí an Aontais i réimsí a bhaineann leis an athrú aeráide. Foráiltear leo go háirithe don bhunús dlí chun gníomhú maidir le hídiú breosla agus astaíochtaí CO2 feithiclí tromshaothair. Ghníomhaigh an tAontas cheana i réimse astaíochtaí CO2 feithiclí, nuair a ghlac sé Rialachán (CE) 443/2009 agus (AE) 510/2011, lena leagtar síos teorainneacha maidir le hastaíochtaí CO2 ó ghluaisteáin agus veaineanna. Ghlac an Coimisiún freisin togra le haghaidh Rialachán maidir le faireachán agus tuairisciú a dhéanamh ar astaíochtaí CO2 agus ídiú breosla feithiclí nua tromshaothair. Bunaíodh na Rialacháin sin ar an gcaibidil Comhshaoil den Chonradh, eadhon Airteagal 192 CFAE. •Coimhdeacht (maidir le hinniúlacht neamheisiach) An gá le beart ón Aontas Is fadhb trasteorann is ea an tathrú aeráide agus ag an am céanna is inniúlacht í a roinntear idir an tAontas agus na Ballstáit. Tá gné trasteorann ag baint le hiompar lasta de bhóthar freisin i bhfianaise na seirbhíse sonraí a chuireann sé ar fáil. Ní laistigh de thír amháin a dhéantar earraí a iompar ach ar fud na mBallstát chomh maith agus is féidir feithiclí tromshaothair a thrádáil ar fud an Aontais. Dá dhroim sin, tá údar le beart ón Aontas i bhfianaise thionchar trasteorann an athraithe aeráide agus, chomh maith leis sin, i bhfianaise an ghá atá ann na margaí aonair i seirbhísí iompair lasta de bhóthair agus i bhfeithiclí tromshaothair a chosaint. Gan aon ghníomhaíocht ar leibhéal an Aontais, bheifí ag brath ar thionscnaimh ó na Ballstáit chun astaíochtaí feithiclí tromshaothair a laghdú. Faoi láthair áfach, tá cóireáil fhabhrach cánach i bhfeidhm ag cuid mhór Ballstát maidir leis an mbreosla a úsáidtear in earnáil iompair na bhfeithiclí tromshaothair, agus níl mórán comharthaí ann go nathróidh sé sin amach anseo. Níl an méadú riachtanach ar éifeachtúlacht bhreosla spreagtha ag na leibhéil reatha chánach breosla. Ina theannta sin, is faoi na Ballstáit a bheadh sé cinneadh den sórt sin a dhéanamh agus ní dóigh go méadóidh na Ballstáit go léir na leibhéil chánach breosla in éineacht a chéile go leibhéal a d’fhéadfadh feabhas suntasach ar éifeachtúlacht a spreagadh. Sa bhreis air sin, tá beartas cánach an Aontais faoi réir aontoilíochta, rud a fhágann go bhfuil sé deacair an réimse beartais sin a chomhchuibhiú. Ar na cúiseanna sin, d’fhéadfadh an méadú féideartha ar leibhéil chánach breosla a bheith comhlántach ach ní fhéadfaí é a úsáid in ionad caighdeáin maidir le hastaíochtaí CO2 a bhunú. Anuas air sin, i gcás go bhfágfaí faoi na Ballstáit gníomh a dhéanamh, d'fhéadfaí scéimeanna náisiúnta éagsúla a bhunú, e.g. ag brath ar na spriocanna a leagtar amach faoin Rialachán maidir le Comhroinnt Díchill. Ba é an toradh a bheadh air sin leibhéil dhifriúla uaillmhéine agus paraiméadair dhifriúla dearaidh, rud a d’fhágfadh gur ghá raon roghanna teicneolaíochta a bheith ann, agus laghdófaí barainneachtaí scála agus dhéanfaí dochar don mhargadh aonair dá bharr. Ar an ábhar sin, toisc go bhfuil sciartha éagsúla den mhargadh feithiclí ag monaróirí i mBallstáit éagsúla, bheadh tionchar difreálach ag reachtaíochtaí náisiúnta éagsúla ar na monaróirí sin, agus d’fhágfadh sé go bhféadfadh saobhadh iomaíochta a bheith ann. Is gá, dá bhrí sin, gníomhaíocht chomhordaithe chomhlántach ar leibhéal an Aontais. Luach breise a bhaineann le beart ón Aontas I bhfianaise an mhargaidh aonair atá ann cheana d’fheithiclí nua tromshaothair, is é an rogha is costéifeachtaí gníomhaíocht chomhchuibhithe a áirithiú agus spriocanna i leith astaíochtaí CO2 a leagan síos i gcomhair feithiclí tromshaothair nua ar leibhéal an Aontais. Fiú dá mbunódh na Ballstáit go léir caighdeáin rialála maidir le hastaíochtaí CO2 feithiclí nua, mar thoradh ar chomhordú easnamhach idir tíortha thiocfadh ardú ar na costais chomhlíontachta atá ar mhonaróirí agus, de dheasca ilroinnt an mhargaidh Eorpaigh, lagódh sé an dreasacht a bheadh ann gluaisteáin agus veaineanna a dhearadh a bheadh éifeachtach ó thaobh breosla de.

Thabhódh soláthraithe comhpháirteanna agus monaróirí feithiclí araon na costais bhreise a thiocfadh as easpa caighdeán comhchoiteann agus easpa réiteach teicniúil comhchoiteann nó cumraíochtaí feithicle. Chuirfí na costais bhreise sin ar aghaidh chuig na custaiméirí, áfach, agus ghearrfaí costais feithicle níos airde orthu. Is gá a oiread cinnteachta rialála is féidir sa tionscal mótarfheithiclí chun na hinfheistíochtaí móra caipitil a dhéanamh atá riachtanach leis an leas is mó is féidir a bhaint as barainneacht breosla feithiclí nua, agus cinnteacht rialála níos mó fós chun aistriú go gléasraí cumhachta malartacha. Is le caighdeáin chomhchuibhithe ar leibhéal an Aontais a chuirtear an chinnteacht sin ar fáil le linn tréimhse pleanála fadtéarmaí agus ní fhéadfaí na caighdeáin sin a chur chun feidhme leis an leibhéal céanna éifeachtachta agus cinnteachta ar leibhéal an Bhallstáit. •Comhréireacht Féachtar leis na roghanna beartais a chlúdaítear leis an togra seo astaíochtaí CO2 feithiclí tromshaothair a rialáil. Tá an togra dírithe ar an méid is gá chun na cuspóirí arna leagan síos a bhaint amach. I bhfianaise an méid sin, tá an togra ag teacht le prionsabal na comhréireachta. Leagtar síos leis caighdeáin maidir le hastaíochtaí chun na laghduithe is gá ar astaíochtaí CO2 feithiclí nua tromshaothair a bhaint amach ar bhealach costéifeachtach i gcomhréir le creat comhaontaithe aeráide agus fuinnimh 2030 de chuid an Aontais agus, ag an am céanna, áirithítear go mbíonn na hiarrachtaí dáilte go cothrom idir na monaróirí. I gCaibidil 7 den Mheasúnú Tionchair a ghabhann leis an togra seo, féachtar ar ghnéithe comhréireachta gach ceann de na roghanna beartais a leagtar amach. •An rogha ionstraime Meastar gurb é an ionstraim dhlíthiúil iomchuí Rialachán go náiritheofar trína bhíthin go bhfuil monaróirí ag comhlíonadh na caighdeáin feidhmíochta CO2, ach nach mbeidh gá le trasuí i reachtaíocht na mBallstát dá droim. Tá feidhm ag cuspóir an Aontais maidir leis Aontas ina iomláine. Dá bhrí sin is gá a áirithiú go núsáidfear cur chuige aonfhoirmeach sna Ballstáit go léir. Anuas air sin, mar a mhínítear thuas, is gá cur chuige comhchuibhithe a úsáid chun aon saobhadh iomaíochta a sheachaint chomh maith le haon bhaol go mbrisfí suas an margadh inmheánach. Tá an rogha sin i gcomhréir leis na caighdeáin feidhmíochta maidir le hastaíochtaí CO2 do ghluaisteáin nua paisinéirí agus d’fheithiclí tráchtála éadroma nua arna leagan síos i Rialachán (CE) 443/2009 agus Rialachán (AE) 510/2011. 3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR •Meastóireachtaí ex post/seiceálacha oiriúnachta ar an reachtaíocht atá ann cheana Níorbh fhéidir aon mheastóireacht a dhéanamh i bhfianaise na fírice nach ann do reachtaíocht de chuid an Aontais lena leagtar síos caighdeáin feidhmíochta maidir le hastaíochtaí CO2 d’fheithiclí tromshaothair. •Comhairliúcháin leis na páirtithe leasmhara D’iarr an Coimisiún aiseolas ó na páirtithe leasmhara ar na bealaí seo a leanas: (a)comhairliúchán poiblí ar líne (ón 20 Samhain 2017 go dtí an 29 Eanáir 2018) (b)ceardlann do pháirtithe leasmhara (an 16 Eanáir 2018); (c)cruinnithe le comhlachais thionsclaíocha ábhartha a dhéanann ionadaíocht ar mhonaróirí feithiclí, soláthraithe comhpháirteanna agus ábhar, soláthraithe breosla. (d)cruinnithe le húdaráis ó na Ballstáit, monaróirí feithiclí, soláthraithe, comhpháirtithe sóisialta agus eagraíochtaí neamhrialtasacha; (e)páipéir sheasaimh arna dtíolacadh ag páirtithe leasmhara agus ag na Ballstáit. Tugtar achoimre ar an gcomhairliúchán leis na páirtithe leasmhara in Iarscríbhinn 2 den Mheasúnú Tionchair a ghabhann leis an togra seo.

Is féidir achoimre a thabhairt ar na príomhthorthaí ar na comhairliúcháin leis na páirtithe leasmhara mar seo a leanas. Nuair a iarradh ar na páirtithe leasmhara a roghanna tosaíochta a thabhairt in ord tábhachtachta chun astaíochtaí CO2 feithiclí nua tromshaothair a laghdú agus chun cur le baint amach spriocanna fuinnimh agus aeráide 2030, ba é an rogha tosaíochta i measc na bpáirtithe leasmhara an reachtaíocht lena leagtar síos caighdeáin feidhmíochta maidir le hastaíochtaí CO2 feithiclí tromshaothair ar leibhéal an Aontais. Cé go raibh gach eagraíocht de chuid na sochaí sibhialta i bhfabhar spriocanna atá ceangailteach do laghdú astaíochtaí CO2 ar leibhéal an Aontais, luaigh roinnt monaróirí feithiclí tromshaothair agus a gcomhlachais gurbh fhearr leo bearta eile a dhéanamh trí bhíthin cur chuige cuimsitheach lena náirítear reachtaíocht lena ndéanfaí scéim lipéadaithe CO2 a shainmhíniú ar leibhéal an Aontais, earnáil an iompair a chur san áireamh i Scéim Trádála Astaíochtaí an Aontais, dreasachtaí eile amhail cánacha breosla ar leibhéal náisiúnta, nó muirearú bóithre bunaithe ar CO2. Cé nach é an rogha tosaíochta a luaigh monaróirí go mbunófaí caighdeáin maidir le hastaíochtaí CO2 d’fheithiclí tromshaothair, mhol siad spriocanna i leith astaíochtaí CO2 2025 agus 2030 a leagan síos ag an raon is ísle de na roghanna a bhreithnítear sa Mheasúnú Tionchair, agus d’iarr siad athbhreithniú ar sprioc 2030 go luath sna 2020í. Thacaigh eagraíochtaí comhshaoil neamh-rialtasacha le sprioc CO2 amháin a chuirfí i bhfeidhm ó 2025 ar aghaidh, ar leibhéal a fhreagraíonn don raon is airde de na roghanna a bhreithnítear, agus sprioc 2030 a leagan síos ag céim níos deireanaí. Maidir le dreasachtaí d’fheithiclí astaíochtaí ísle agus astaíochtaí nialasacha, luaigh monaróirí gurbh fhearr leo scéim shárchreidmheasanna faoina ndéanfaí na feithiclí sin a chomhaireamh níos mó ná uair amháin i leith sprioc shonrach an mhonaróra i dtaca le CO2 a chomhlíonadh. Bhí eagraíochtaí comhshaoil neamh-rialtasacha i bhfabhar sainordú lena gceanglófaí ar mhonaróirí sciar íosta d’fheithiclí astaíochtaí ísle agus astaíochtaí nialasacha a chlárú, nó sainordú solúbtha faoina ndéanfaí sprioc CO2 monaróra a mhaolú dá mbeadh tagarmharc á shárú ag an sciar d’fheithiclí astaíochtaí ísle agus astaíochtaí nialasacha. Thacaigh na páirtithe leasmhara go léir le cur chun feidhme costéifeachtach. Bhí monaróirí i bhfabhar an tsolúbthacht is fairsinge is féidir agus níor thacaigh eagraíochtaí neamh-rialtasacha ach le scéim trádála. Thacaigh mórchuid na bpáirtithe leasmhara le próiseas a bhunú chun measúnú a dhéanamh ar a ionadaíoch atá na hastaíochtaí deimhnithe CO2 i gcomparáid le fíorastaíochtaí. •Bailiú agus úsáid saineolais Maidir le measúnú cainníochtúil ar an tionchar eacnamaíoch, sóisialta agus comhshaoil, tá an tuarascáil ar an measúnú tionchair ag brath ar shraith samhlacha agus ar thacar tiomnaithe de chuair chostais, lena gcumhdaítear raon leathan teicneolaíochtaí chun astaíochtaí CO2 feithiclí tromshaothair a laghdú. Rinneadh na cuair chostais sin, lena léirítear cumas laghdúcháin CO2 agus na costais a bhaineann le laghdú CO2 i dtaca le níos mó ná 50 teicneolaíocht, a fhorbairt mar chuid de staidéar a rinne conraitheoirí de chuid an Choimisiúin agus obair a rinne an Ionad Comhpháirteach Taighde. Úsáidtear an tsamhail PRIMES-TREMOVE chun meastachán a dhéanamh ar an bhforbairt a thiocfaidh ar earnáil an iompair de bhóthar do raon cásanna. Tá úsáid leanúnach bainte ag an gCoimisiún as an tsamhail sin dá thionscnaimh aeráide, fuinnimh agus iompair. Ina theannta sin, úsáideadh an tsamhail DIONE, arna forbairt ag AS JRC, le haghaidh measúnú ar chostais agus úsáideadh an tsamhail mhaicreacnamaíoch EXIOMOD chun an tionchar ar olltáirgeacht intíre agus láimhdeachas earnála a mheas. Bailíodh tuilleadh faisnéise trí bhíthin staidéar tacaíochta ó chonraitheoirí seachtracha, agus ina raibh an tionad comhpháirteach taighde páirteach, inar tugadh aghaidh, go háirithe, ar na saincheisteanna seo a leanas: ·na heilimintí a d’fhéadfadh tionchar a imirt ar an iomaíochas tionsclaíoch agus ar an bhfostaíocht; ·an tionchar a bhíonn ag cineálacha difriúla cur chuige rialála, méadrachta rialála agus eilimintí dearaidh (módúlachtaí) a d’fhéadfadh a bheith ann; ·an tionchar ar astaíochtaí gás ceaptha teasa agus astaíochtaí truailleán. Cuirtear faisnéis faoi na sonraí agus na múnlaí anailíseacha a úsáideadh i láthair i gCaibidil 6 agus in Iarscríbhinn 4 den Mheasúnú Tionchar. •Measúnú tionchair Ullmhaíodh agus forbraíodh an measúnú tionchair a théann leis an togra seo i gcomhréir leis an treoir is infheidhme maidir le Rialáil Níos Fearr. D’eisigh an Bord Scrúdúcháin Rialála tuairim dhiúltach i leith an chéad dréacht an 4 Aibreán 2018. Cuimsíodh na feabhsuithe a mhol an Bord i ndréacht leasaithe. Baineann sé sin leis na príomheilimintí seo a leanas: (1) soiléirithe agus forbairt maidir leis an anailís ar chlistí an mhargaidh, go háirithe i ndáil le faisnéis margaidh éagothrom; (2) anailís bhreise, cur i láthair níos fearr agus soiléiriú maidir leis na teicneolaíochtaí atá ar fáil go héasca agus teicneolaíochtaí ionchasacha chomh maith leis na héiginnteachtaí a bhaineann leo - lena náirítear trí thábla achoimre na dteicneolaíochtaí a chur san áireamh; (3) cur i láthair níos fearr de straitéis reatha an Choimisiúin agus a straitéis don todhchaí chun astaíochtaí CO2 feithiclí tromshaothair a laghdú faoi 2030; (4) tuilleadh faisnéise faoi na toimhdí bunúsacha atá mar bhonn ag ríomh na gcoigilteas lena bhfuiltear ag súil. Thug an Bord tuairim dhearfach i leith an dara leagan den dréacht-Mheasúnú Tionchair an 19 Aibreán 2018. Áirítear leis an leagan deiridh feabhsuithe breise arna moladh ag an mBord ina thuairim dheiridh: (1) tuilleadh faisnéise faoin tábhacht a bhain le hobair a rinneadh roimhe ar thomhas, deimhniú, faireachán agus tuairisciú, i dtaca le hastaíochtaí CO2 a rialú in earnáil na bhfeithiclí tromshaothair; (2) mínithe níos fearr ar an táimhe i dtaobh teicneolaíochtaí nua a fhorbairt chun breosla a shábháil, agus mar a dhéanann oibreoirí tearcinfheistíocht i dteicneolaíochtaí atá tíosach ar fhuinneamh mar gheall ar éiginnteachtaí i dtaca leis an margadh iompair.

Roghanna beartais Na roghanna beartais a rinneadh a mheas, grúpáiltear iad sa Mheasúnú Tionchair i gcúig phríomheilimint chun aghaidh a thabhairt ar na fadhbanna arna sainaithint agus chun na cuspóirí beartais a bhaint amach. 1) Spriocanna i leith astaíochtaí CO2 le haghaidh flít uile an Aontais (raon feidhme, méadracht, aonad méadrach, leibhéal, amchlár) Agus na spriocanna i leith astaíochtaí CO2 le haghaidh flít uile an Aontais á sainmhíniú, cuireadh na gnéithe seo a leanas san áireamh: raon feidhme, méadracht, aonad méadrach, leibhéal, amchlár. Maidir le raon feidhme an togra, breithníodh ar roghanna leis na ceithre príomhghrúpa feithiclí a chumhdach a chumhdófar leis an rialachán maidir le Deimhniú ón 1 Eanáir 2019 nó leis an ngrúpa is mó amháin a chumhdach, ag baint úsáide as caighdeáin CO2 d’fheithiclí ina niomláine sa dá chás. Rinneadh anailís ar an tríú rogha freisin, a bhain le caighdeáin CO2 a chur isteach a bhain le hinnill amháin. Is é an rogha tosaíochta na ceithre ghrúpa feithiclí leis na leibhéil is airde astaíochta CO2 a chumhdach, agus na caighdeáin CO2 d’fheithiclí ina niomláine a chur i bhfeidhm. Áiritheofar leis sin an leibhéal is airde éifeachtachta i dtaca le sochair chomhshaoil agus breisluach. Maidir leis an méadracht do na spriocanna, áiríodh ar na roghanna a breithníodh cur chuige “Umar go Roth” agus cur chuige “Tobar go Roth”. Maidir le haonaid mhéadracha leis na spriocanna a léiriú, breithníodh trí rogha, agus cuimsítear fóntas feithiclí tromshaothair go leibhéal éagsúil i ngach ceann acu. Is é an rogha tosaíochta an cur chuige “Umar go Roth” a úsáid agus go mbeidh na spriocanna leagtha síos de réir g CO2/tkm. Áirithítear leis sin comhsheasmhacht leis an gcleachtas rialála atá ann cheana, agus ar an mbealach sin seachnófar comhaireamh dúbailte agus mearbhall maidir le freagrachtaí idir monaróirí agus soláthraithe breosla. Tugtar aird iomlán leis an aonad méadrach ar fhóntas na leoraithe a chumhdaítear freisin. Tugadh aghaidh ar raon leathan spriocleibhéal agus roghanna éagsúla amchláir, lenar cumhdaíodh na tuairimí a bhí curtha in iúl ag páirtithe leasmhara. I bhfianaise na hanailíse a rinneadh, is é an rogha tosaíochta spriocanna ceangailteacha CO2 a leagan síos ó 2025 ar aghaidh, lena laghdófar astaíochtaí i gcomparáid le leibhéil 2019, bunaithe ar sholáthar teicneolaíochtaí costéifeachtacha a bheidh ar fáil go héasca. Maidir le 2030, is airde na héiginnteachtaí a bhaineann le húsáid ardteicneolaíochtaí nach bhfuil ar fáil go héasca go fóill. Sin é an chúis gurb é an rogha tosaíochta nach leagfar síos ach sprioc mhianaidhme do 2030. Dá bhrí sin, ba cheart athbhreithniú luath a dhéanamh in 2022 leis an méid seo a leanas a dhéanamh: (i) an sprioc éigeantach a leagan síos do 2030 freisin; (ii) measúnú a dhéanamh ar na módúlachtaí don chur chun feidhme; (iii) athbhreithniú a dhéanamh ar an raon feidhme chun leoraithe níos lú a chumhdach freisin, chomh maith le busanna, cóistí agus leantóirí. Leis an gcur chuige sin, tabharfar teachtaireacht shoiléir agus thráthúil gur fiú infheistíocht a dhéanamh ar ionchais mheántéarmacha agus cuideoidh sé le Ballstáit chun na spriocanna a bhaint amach arna leagan síos faoin Rialachán maidir le Comhroinnt Díchill. 2) Sprioc le haghaidh flít uile an Aontais a dháileadh ar ghrúpaí agus monaróirí feithiclí Cé go sainmhíníonn an sprioc CO2 le haghaidh flít uile an Aontais leibhéal foriomlán uaillmhéine an bheartais, is gá breithniú ar chomhdhéanamh flít monaróirí chun é a chur i bhfeidhm go praiticiúil, i dtaca lena dháileadh ar na grúpaí éagsúla feithiclí. Ní mór comhlíonadh spriocanna a léiriú ar leibhéal an mhonaróra. Áiríodh ar na roghanna leithdháilte a breithníodh spriocanna ar leithligh do gach foghrúpa feithiclí tromshaothair nó sprioc aonair in aghaidh gach monaróra, ríofa mar mheán ualaithe na spriocanna foghrúpa go léir, ag cur san áireamh líon na bhfeithiclí i ngach foghrúpa agus a bhfóntas. Is é an rogha tosaíochta meánsprioc ualaithe aonair a bheith ann do gach monaróir. Is é sin an rogha a thugann an scór is airde maidir le héifeachtúlacht agus comhréireacht. Soláthraíonn sé solúbthacht trí dheis a thabhairt cothromaíocht a aimsiú idir tearcfheidhmíocht feithiclí i bhfoghrúpaí ar leith agus sárú spriocanna i bhfoghrúpaí feithiclí eile. 3) Dreasachtaí i gcomhair feithiclí astaíochtaí ísle agus astaíochtaí nialasacha Sa Mheasúnú Tionchair rinneadh ceithre chineál dreasachta sonraí i gcomhair feithiclí astaíochtaí ísle agus astaíochtaí nialasacha a mheas. Áirítear orthu sin sár-chreidmheasanna, córas creidmheasa aontreo agus córas creidmheasa sa dá threo atá ceangailte leis na spriocanna, chomh maith le sainordú. Anuas air sin, rinneadh measúnú ar leagan athraitheach, lena sínítear dreasacht na bhfeithiclí astaíochtaí ísle agus astaíochtaí nialasacha trí feithiclí tromshaothair eile a chumhdach amhail busanna agus leoraithe níos lú nach mbeadh faoi réir na spriocanna CO2 ar dtús. Is é an rogha tosaíochta dreasacht i gcomhair feithiclí astaíochtaí ísle agus astaíochtaí nialasacha a bhunú i bhfoirm sár-chreidmheasanna ag a mbeidh coimircí leordhóthanacha chun lagú spriocanna CO2 a chosc. Meastar gurb é sin an rogha is éifeachtaí i bhfianaise chéim shonrach forbartha agus soláthair na dteicneolaíochtaí astaíochtaí ísle agus astaíochtaí nialasacha in earnáil na bhfeithiclí tromshaothair. 4) Eilimintí le haghaidh cur chun feidhme costéifeachtach Rinneadh measúnú ar eilimintí éagsúla lena féidir cur chun feidhme costéifeachtach a dhéanamh. Áirítear orthu sin (1) díolúintí le haghaidh feithiclí seirbhíse, e.g. feithiclí láithreáin tógála, leoraithe bruscair, (2) comhroinnt, (3) trádáil agus (4) baincéireacht agus iasachtú.

I bhfianaise cumas teoranta feithiclí seirbhíse i dtaca le hastaíochtaí CO2 a laghdú ar bhealach costéifeachtach mar gheall ar a míleáiste agus pálasta níos ísle i gcomparáid le feithiclí tromshaothair eile, is é an rogha tosaíochta na feithiclí sin a dhíolmhú ó na spriocanna laghdúcháin astaíochtaí CO2. Maidir le solúbthachtaí, is é an rogha tosaíochta foráil a dhéanamh do bhaincéireacht agus iasachtú creidmheasanna CO2 i mblianta éagsúla comhlíonta, lena náirítear na coimircí riachtanacha chun éifeachtúlacht na reachtaíochta ó thaobh an chomhshaoil de a ráthú. Is é sin an rogha is éifeachtaí agus is lú a dhéanann saobhadh ar an margadh. 5) Saincheisteanna a bhaineann le rialachas Braitheann éifeachtacht na spriocanna maidir le fíorastaíochtaí CO2 a laghdú ar a ionadaíoch atá torthaí na huirlise ionsamhlúcháin VECTO i dtaca le fíorchúinsí meánacha tiomána, ar thaobh amháin, agus, ar thaobh eile, ar a mhéid atá feithiclí tromshaothair a chuirtear ar an margadh i gcomhréir leis na feithiclí tagartha a ndéantar a thástáil de réir cineálcheadú. Baineann na roghanna a rinneadh a mheas le fíorastaíochtaí, faireachas margaidh agus pionóis. Seo a leanas na roghanna tosaíochta: (a)Sainordú a thabhairt sonraí i dtaca le fíorídiú breosla arna dtuairisciú ag monaróirí agus atá bunaithe ar mhéadair éigeantacha chaighdeánacha ídithe breosla a bhailiú, a fhoilsiú agus faireachán a dhéanamh orthu. (b)Tástálacha comhréireachta inseirbhíse a thabhairt isteach agus sainordú a thabhairt maidir le diallais a thuairisciú agus sásra ceartúcháin a thabhairt isteach. (c)Pionóis airgeadais a chur i bhfeidhm i gcásanna nach gcomhlíontar na spriocanna CO2. Leis na roghanna sin feabhsófar éifeachtacht, éifeachtúlacht agus breisluach na reachtaíochta. Tagairt don achoimre feidhmiúcháin ar an measúnú tionchair: SWD(2018)186 Tagairt don tuairim a thug an Bord Scrúdúcháin Rialála: SEC(2018)233 •Oiriúnacht rialála agus simpliú I gcomhréir le tiomantas an Choimisiúin i leith rialáil níos fearr, ullmhaíodh an togra go cuimsitheach, bunaithe ar thrédhearcacht agus ar phlé leanúnach le páirtithe leasmhara. Lena chois sin, rinneadh anailís sa mheasúnú tionchair ar an gcaoi a bhféadfaí an reachtaíocht a shimpliú agus costais riaracháin neamhriachtanacha a laghdú. Meastar go mbeidh díolúintí ó chaighdeáin maidir le hastaíochtaí CO2 ann i gcomhair feithiclí seirbhíse. Anuas air sin, cuimsítear leis an togra roinnt eilimintí chun cur chun feidhme costéifeachtach a áirithiú, amhail baincéireacht agus iasachtú, rud a laghdaíonn costais chomhlíontachta ar mhonaróirí. Ní chruthófaí ualach breise riaracháin mar thoradh ar chur chun feidhme an chórais shárchreidmheasanna atá beartaithe i gcomhair feithiclí astaíochtaí ísle agus nialasacha mar nach gá tuairisciú breise a dhéanamh i dtaca leis. Beidh tionchar na roghannaa bhaineann le rialachas, i dtaca le hualach riaracháin, ag brath ar bhearta nithiúla cur chun feidhme. Ní bheadh costais riaracháin bhreise d’údaráis cineálcheadaithe i gceist leis an tionscnamh féin. Rinneadh na costais a bhaineann le deimhniú agus le faireachán agus tuairisciú ar shonraí i ndáil le hastaíochtaí CO2 a mheas i dtaca leis na tograí sin. • Cearta bunúsacha

Urramaítear sa togra seo na cearta bunúsacha agus comhlíontar na prionsabail a aithnítear go háirithe i gCairt um Chearta Bunúsacha an Aontais Eorpaigh. 4.IMPLEACHTAÍ BUISÉADACHA Tá an tionchar buiséadach ag éirí as chur chun feidhme an Rialacháin atá beartaithe iontach teoranta (féach na mionsonraí sa Ráiteas Airgeadais Reachtach atá ag gabháil leis seo). 5.EILIMINTÍ EILE •Pleananna cur chun feidhme, agus socruithe faireacháin, meastóireachta agus tuairiscithe Leis an togra seo, cuirtear leis an Rialachán maidir le Deimhniú agus leis an Rialachán maidir le Faireachán agus Tuairisciú. Agus an Rialachán deireanach sin á chur i bhfeidhm, déanfaidh an Ghníomhaireacht Eorpach Comhshaoil (EEA) na sonraí clárúcháin ó na húdaráis náisiúnta a chónascadh leis na sonraí faireacháin ó mhonaróirí agus foilseoidh sí sonraí bliantúla faireacháin in aghaidh gach monaróra agus gach grúpa feithiclí i dtaca le gach feithicil dheimhnithe nua a chlárófar san Aontas. Anuas air sin, moltar sa Mheasúnú Tionchair an Rialachán atá beartaithe maidir le faireachán agus tuairisciú ar shonraí i leith astaíochtaí CO2 feithiclí tromshaothair a chomhlánú leis an dá bheart faireacháin breise seo a leanas. ·sonraí i dtaca le fíorídiú breosla arna dtuairisciú ag monaróirí agus atá bunaithe ar mhéadair éigeantacha chaighdeánacha ídithe breosla a bhailiú, a fhoilsiú agus faireachán a dhéanamh orthu; ·tástálacha comhréireachta inseirbhíse a thabhairt isteach chomh maith leis an oibleagáid diallais ó luachanna cineálcheadaithe a thuairisciú, mar aon le sásra ceartúcháin. Leis na bearta faireacháin comhlántacha sin, dhéanfaí an próiseas faireacháin a threisiú agus éifeachtacht an tionscnaimh reachtaigh atá beartaithe a áirithiú. •Míniúchán mionsonraithe ar fhorálacha sonracha an togra Airteagal 1 – Ábhar Leagtar amach san Airteagal seo cuspóir an Rialacháin seo, is é sin cur leis na laghduithe ar astaíochtaí CO2 a cheanglaítear mar chuid den Rialachán maidir le Comhroinnt Díchill trí laghduithe ar astaíochtaí in earnáil an iompair de bhóthar. Sonraítear ann freisin na spriocanna coibhneasta laghdúcháin atá le baint amach ag flít feithiclí tromshaothair nua an Aontais le linn na tréimhse 2025 go 2029. Leagtar amach leis sprioc mhianaidhme do 2030, is gá a chinneadh faoi réir athbhreithithe in 2022. Socraítear na spriocanna mar laghdú coibhéiseach ar mheán-astaíochtaí sonracha na bhfeithiclí arna gclárú sa bhliain thagartha 2019, arb é an chéad bhliain a mbeidh sonraí oifigiúla i leith astaíochtaí CO2 agus a ndearnadh faireachán orthu ar fáil. Tá na spriocanna sannta do gach foghrúpa feithiclí de réir mar a shainmhínítear in Alt 1 d’Iarscríbhinn I. Níl an cumas céanna ag feithiclí seirbhíse (e.g. trucailí bruscair agus leoraithe láithreáin tógála) ó thaobh CO2 a laghdú is atá ag feithiclí tromshaothair a úsáidtear chun earraí a iompar agus dá bhrí sin tá siad eisiata ó ríomh na nastaíochtaí tagartha CO2. Cinntear na hastaíochtaí tagartha CO2 i gcomhréir le hAlt 3 d’Iarscríbhinn I. Airteagal 2 – Raon feidhme Leis an Airteagal seo tugtar sainmhíniú ar na feithiclí a thagann faoi raon an Rialacháin seo trí thagairt a dhéanamh do na catagóirí ábhartha arna sainmhíniú i reachtaíocht a bhaineann le cineálcheadú agus leis na ceithre ghrúpa feithiclí a mbeidh sonraí deimhnithe i leith astaíochtaí CO2 ar fáil ina leith ó 2019 ar aghaidh. Ní bheidh feithiclí i gcatagóir M2 (busanna) agus i gcatagóir M3 (cóistí) agus feithiclí i gcatagóir N (leoraithe) nach bhfuil cuimsithe ag an gceithre ghrúpa feithiclí thuasluaite faoi réir na gceanglas laghdúcháin CO2, ach ba cheart iad a chur san áireamh chun críche na ndreasachtaí a thugtar d’fheithiclí astaíochtaí ísle agus astaíochtaí nialasacha (féach Airteagal 5). Anuas air sin, sonraítear leis an bhforáil na cásanna ina meastar go bhfuil feithiclí nuachláraithe chun críche an Rialacháin. Airteagal 3 – Sainmhínithe

Leagtar amach san Airteagal seo na sainmhínithe atá le cur i bhfeidhm chun críche an Rialacháin seo. Airteagal 4 - Meánastaíochtaí sonracha monaróra De réir an Airteagail seo, déanfaidh an Coimisiún meánastaíochtaí sonracha CO2 gach monaróra a chinneadh agus a fhoilsiú gach bliain ó 2019 ar aghaidh. Déanann na monaróirí lena mbaineann na sonraí a úsáidtear mar bhonn leis na meánastaíochtaí a ríomh a thuairisciú de bhun Rialachán (AE) Uimh .../2018. Chun fóntas agus sainiúlacht na bhfeithiclí a léiriú, déanfar na feithiclí tromshaothair aonair a shannadh ar fhoghrúpaí éagsúla feithiclí, ina gcuirfear ualuithe sonracha i bhfeidhm do na próifílí misin (i.e. na patrúin úsáide feithiclí), na pálastaí agus na míleáistí bliantúla. Anuas air sin, cuirtear san áireamh sciar d’fheithiclí an mhonaróra i ngach foghrúpa feithiclí. Níl an cumas céanna ag feithiclí seirbhíse i gcatagóir N2 agus i gcatagóir N3 (e.g. trucailí bruscair, leoraithe láithreáin tógála) ó thaobh CO2 a laghdú is atá ag feithiclí tromshaothair a úsáidtear chun earraí a iompar agus dá bhrí sin beidh siad eisiata ó ríomh an mheáin. Leagtar amach i Roinn 2 d’Iarscríbhinn I na foirmlí leis na meánastaíochtaí sonracha a ríomh. Airteagal 5 - Feithiclí tromshaothair astaíochtaí nialasacha agus feithiclí tromshaothair astaíochtaí ísle Chun úsáid feithiclí tromshaothair astaíochtaí ísle agus astaíochtaí nialasacha a spreagadh, déanfar na feithiclí sin a chomhaireamh níos mó ná uair amháin chun meánastaíochtaí sonracha monaróra a chinneadh, ó 2019 ar aghaidh. Bainfidh monaróirí feithiclí astaíochtaí ísle agus astaíochtaí nialasacha tairbhe as na "sár-chreidmheasanna" sin i leith gach feithicil astaíochtaí ísle agus astaíochtaí nialasacha a chuirfear ar an margadh le fachtóir iolraithe éagsúil de réir astaíochtaí CO2 na feithicle. Cuirtear dreasacht speisialta ar fáil freisin d’fheithiclí tromshaothair astaíochtaí nialasacha i gcatagóir M2 (busanna) agus i gcatagóir M3 (cóistí) chomh maith le feithiclí áirithe i gcatagóir N (leoraithe beaga), lena náirítear feithiclí seirbhíse astaíochtaí nialasacha. Cé nach bhfuil na feithiclí sna catagóirí sin faoi réir cheanglais laghdúcháin CO2 faoin Rialachán seo, ina ainneoin sin cuirtear san áireamh iad chun an fachtóir astaíochtaí nialasacha agus astaíochtaí ísle a chinneadh. Ciallaíonn feithiclí tromshaothair astaíochtaí ísle feithiclí tromshaothair a bhfuil astaíochtaí sonracha faoi 350g CO2/km ag baint leis, i.e. níos lú ná leath na meánastaíochtaí flít. Chun sláine chomhshaoil na spriocanna a chaomhnú, ba cheart uasteorann a bheith i bhfeidhm maidir le hísliú meánastaíochtaí sonracha na monaróirí tríd an scéim dreasachta d’fheithiclí astaíochtaí ísle agus astaíochtaí nialasacha. Leagtar amach i Roinn 2.3 d’Iarscríbhinn I na foirmlí leis an bhfactóir astaíochtaí ísle agus astaíochtaí nialasacha a ríomh. Airteagal 6 – Spriocanna monaróra i leith astaíochtaí sonracha Déantar foráil san Airteagal seo do ríomh na spriocanna monaróra i leith astaíochtaí sonracha don bhliain féilire roimhe sin, ag tosú in 2026. Dá bhrí sin, cinnfear na chéad spriocanna bliantúla don bhliain féilire 2025. Cuirfear san áireamh leis na spriocanna sin na spriocanna foriomlána laghdúcháin do 2025 agus 2030 faoi seach, chomh maith le fóntas agus sainiúlachtaí feithiclí éagsúla tromshaothair ar an mbealach céanna is a dhéantar na meánastaíochtaí sonracha a ríomh. Dá bhrí sin, déanfar na spriocanna bliantúla monaróra i leith astaíochtaí sonracha a ríomh mar mheán ualaithe na spriocanna a chinnfear do gach foghrúpa feithiclí. Leagtar amach i Roinn 4 d’Iarscríbhinn I na foirmlí leis an sprioc i leith astaíochtaí sonracha a ríomh. Airteagal 7 - Creidmheasanna agus fiacha astaíochta Leagtar amach san Airteagal seo sásra ‘baincéireachta agus iasachtaithe’, lena dtugtar deis do mhonaróir tearcfheidhmíocht i dtaca lena sprioc i leith astaíochtaí sonracha in aon bhliain amháin a chur i gcothromaíocht le sárú na sprice le linn bhliain eile. Chun na críche sin, is féidir leis an monaróir creidmheasanna astaíochtaí a shábháil, má tá a chuid astaíochtaí níos ísle ná conair laghdaithe arna chinneadh mar chonair líneach ó astaíochtaí tagartha CO2 2019 go spriocanna 2025 agus ó spriocanna 2025 go spriocanna 2030. Tá gá le dhá chonair éagsúil lena chur san áireamh go bhféadfadh na fánaí a bheith éagsúil óna chéile, ag brath ar na spriocanna beachta a chinnfear do 2025 agus 2030. Chun laghduithe luatha ar astaíochta a spreagadh, is féidir creidmheasanna astaíochta a fháil cheana don tréimhse ó 2019 go 2024, agus mar an gcéanna don tréimhse ó 2025 go 2029. Cuirtear san áireamh na creidmheasanna astaíochta a gheofar le linn na tréimhse 2019 go 2024 chun measúnú a dhéanamh ar a mhéid atá a sprioc i leith astaíochtaí sonracha comhlíonta ag an monaróir le linn 2025 amháin. Ní cheadófar aon chreidmheasanna eile a gheofar le linn na tréimhse 2019 go 2024 a aistriú. Is féidir creidmheasanna astaíochta a fháil agus a úsáid don tréimhse ina dhiaidh sin ó 2025 go 2029 freisin. I gcás ina sháraíonn monaróir a sprioc le linn aon bhliain ó 2025 go 2029, d’fhéadfadh sé fiacha teoranta astaíochta thabhú a bheidh le glanadh in 2029 ar a dhéanaí. Ní fhéadfaidh na fiacha iomlána astaíochta a bheith níos mó ná 5% de sprioc an mhonaróra i leith astaíochtaí sonracha in 2025, nó déanfar préimh astaíochtaí iomarcacha a fhorchur i gcomhréir le hAirteagal 8. Is eilimintí iad creidmheasanna astaíochta agus fiacha astaíochta a shainmhínítear chun críche na ríomhanna ach ní measfar gur sócmhainní iad atá inaistrithe nó faoi réir bearta fioscacha. Leagtar amach i Roinn 5 d’Iarscríbhinn I na foirmlí leis an gconair laghdaithe astaíochtaí CO2 a ríomh, chomh maith leis na creidmheasanna astaíochta agus na fiacha astaíochta. Airteagal 8 – Comhlíonadh na spriocanna i leith astaíochtaí sonracha I gcás inar léir go bhfuil astaíochtaí iomarcacha ag monaróir, ag cur san áireamh na creidmheasanna astaíochta agus fiacha astaíochta atá aige i gcomhréir le hAirteagal 7, déanfaidh an Coimisiún pionós airgeadais a fhorchur i bhfoirm préimhe astaíochtaí iomarcacha. Tá leibhéal na préimhe socraithe ag 6 800 € in aghaidh an g/tkm, arb ionann é agus 570 € in aghaidh an g/km bunaithe ar mheán-phálasta 12 thonna, d’astaíochtaí iomarcacha lena léirítear costas imeallach teicneolaíochtaí a laghdaíonn CO2. Leagtar amach i Roinn 6 d’Iarscríbhinn I na foirmlí leis na hastaíochtaí iomarcacha a ríomh. Cinnfear na modhanna chun préimheanna a bhailiú trí bhíthin gníomh cur chun feidhme. Airteagal 9 - Sonraí faireacháin a fhíorú

Leagtar amach san Airteagal seo sásra chun nós imeachta a thabhairt isteach le haghaidh seiceálacha comhréireachta inseirbhíse ar astaíochtaí CO2 feithiclí tromshaothair, rud atá mar fhorbairt ar an reachtaíocht maidir le cineálcheadú. Déanfaidh na húdaráis cineálcheadaithe aon diallais a bhraithfear a thuairisciú, agus cuirfidh an Coimisiún na diallais sin san áireamh agus é ag seiceáil go bhfuil monaróirí ag comhlíonadh a gcuid spriocanna. Leis an bhforáil, tabharfar de chumhacht don Choimisiún na mionsonraí i leith nós imeachta mar sin a chur ar fáil trí bhíthin gníomh cur chun feidhme. Airteagal 10 - Sonraí agus feidhmíocht monaróra a fhoilsiú San Airteagal seo, liostaítear na sonraí a fhoilseoidh an Coimisiún maidir le comhlíonadh sprioc bhliantúil na monaróirí (i.e. an cinneadh maidir le faireachán bliantúil). Leis an Airteagal tugtar de chumhacht freisin don Choimisiún astaíochtaí tagartha CO2 2019 a choigeartú i gcomhréir le nósanna imeachta (arna leagan amach in Airteagal 12 agus in Iarscríbhinn II), chun coigeartú ar na luachanna pálasta a léiriú nó athruithe ar an nós imeachta cineálcheadaithe a bhfuil tionchar neamhdhiomaibhseach acu ar na hastaíochtaí CO2 arna gcinneadh i gcomhar feithicle tromshaothair. Beidh tionchar ag an gcoigeartú ar ríomh spriocanna an mhonaróra i leith astaíochtaí sonracha, ón mbliain tar éis a ghlacadh. Airteagal 11 – Fíorastaíochtaí CO2 agus fíor-ídiú fuinnimh Leis an Airteagal seo tugtar de chumhacht don Choimisiún faireachán agus measúnú a dhéanamh ar a ionadaíoch atá na luachanna astaíochtaí CO2 ionsamhlaithe le huirlis VECTO de bhun Rialachán (AE) 2017/2400 ón gCoimisiún. Chun na críche sin, ba cheart an chumhacht a bheith ag an gCoimisiún a iarraidh ar na Ballstáit agus ar mhonaróirí fíorshonraí a bhailiú agus a thuairisciú. Is ionann an cur chuige sin agus an cur chuige i gcomhair feithiclí saothair éadroim agus, don chéad chéim, is gá méadair éigeantacha caighdeánaithe ídithe breosla a thabhairt isteach ar bord feithiclí tromshaothair. Airteagal 12 - Coigeartuithe ar Iarscríbhinn I agus Iarscríbhinn II D’fhéadfadh dul chun cinn teicneolaíoch agus athruithe ar na nósanna imeachta cineálcheadaithe difear a dhéanamh do leibhéal na luachanna oifigiúla astaíochta CO2 arna gcinneadh i gcomhair na bhfeithiclí tromshaothair a chuimsítear le raon feidhme an Rialacháin seo. Chun na hathruithe sin a mheas, tabharfar de chumhacht don Choimisiún leis an Airteagal seo paraiméadair theicniúla ar leith arna leagan amach in Iarscríbhinn I agus Iarscríbhinn II a choigeartú, lena náirítear glacadh le modheolaíocht chun feithicil ionadaíocha a chinneadh in aghaidh gach foghrúpa feithiclí, bunaithe ar na hathruithe a dhéanfaí a mheas. Cloíonn na coigeartuithe atá beartaithe leis na céimeanna atá sainmhínithe go soiléir, arna leagan amach i Roinn 1 agus Roinn 2 d’Iarscríbhinn II. Airteagal 13 – Athbhreithniú agus tuairisciú Leis an Airteagal seo ceanglaítear ar an gCoimisiún tuarascáil a chur ar fáil maidir le héifeachtacht an Rialacháin seo, tuarascáil a bheidh le seoladh isteach in 2022. Ba cheart go dtabharfar aghaidh sa tuarascáil ar an sprioc i leith laghdú astaíochtaí do 2030 chomh maith le leagan síos na spriocanna laghdúcháin i gcomhair feithiclí tromshaothair eile nach bhfuil faoi réir cheanglais laghdúcháin go fóill. Ba cheart éifeachtacht na módúlachtaí a bheith cumhdaithe sa tuarascáil freisin, i.e. an córas dreasachta i ndáil le feithiclí astaíochtaí ísle agus astaíochtaí nialasacha agus an sásra ‘baincéireachta agus iasachtaithe’, agus an gá atá le leanúint ar aghaidh leis na módúlachtaí sin tar éis 2030 a mheas. I gcás inarb iomchuí, ba cheart togra le haghaidh an Rialachán a leasú a bheith ag gabháil leis an tuarascáil. Airteagal 14 agus Airteagal 15 – Nós imeachta coiste agus tarmligean cumhachtaí Is forálacha caighdeánacha iad seo maidir leis an nós imeachta coiste agus tarmligean na gcumhachtaí. Airteagal 16 – Leasú ar Rialachán (CE) Uimh. 595/2009 Is é is aidhm don leasú seo bunús dlí a thabhairt isteach i Rialachán (CE) Uimh. 595/2009 (an Rialachán maidir le hastaíochtaí cineálcheadaithe, Euro 6) ionas go gcuirfidh an Coimisiún nós imeachta comhréireachta inseirbhíse ar bun chun astaíochtaí CO2 feithiclí tromshaothair a fhíorú. Tá an nós imeachta sin ríthábhachtach chun go ndéanfar faireachas éifeachtach margaidh ar an gcóras cineálcheadaithe agus ar luachanna astaíochta CO2 chun críocha spriocanna a chomhlíonadh. Iarscríbhinn I Leagtar amach in Iarscríbhinn I na riachtanais theicniúla agus na foirmlí do na heilimintí seo a leanas: ·Sannadh d’fhoghrúpaí feithiclí ·Meánastaíochtaí sonracha monaróra a ríomh ·Astaíochtaí tagartha CO2 a ríomh ·Spriocanna monaróra i leith astaíochtaí sonracha a ríomh

·Conair laghdaithe astaíochtaí CO2 agus na creidmheasanna agus fiacha astaíochta a ríomh ·Astaíochtaí iomarcacha monaróra a chinneadh Iarscríbhinn II Leagtar amach in Iarscríbhinn II na nósanna imeachta leis na hastaíochtaí tagartha CO2 a choigeartú, i.e. na fachtóirí coigeartaithe pálasta (Roinn 1) agus an mhodheolaíocht chun athruithe ar na nósanna imeachta cineálcheadaithe a chur san áireamh (Roinn 2). 2018/0143 (COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE lena socraítear caighdeáin feidhmíochta maidir le hastaíochtaí CO2 d’fheithiclí nua tromshaothair (Téacs atá ábhartha maidir le LEE) TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 192(1) de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa, Ag féachaint don tuairim ó Choiste na Réigiún, Ag gníomhú dóibh i gcomhréir leis an ngnáthnós imeachta reachtach, De bharr an méid seo a leanas: (1)Leagtar amach cuspóir soiléir sa Straitéis Eorpach maidir le soghluaisteacht íseal-astaíochtaí: faoi lár an chéid seo, ní mór astaíochtaí gás ceaptha teasa ón earnáil iompair a bheith 60% níos lú ar a laghad ná mar a bhí in 1990, agus a bheith ag dul i dtreo nialais. Ina theannta sin, ní mór astaíochtaí truailleán aeir ón earnáil iompair a dhéanann dochar dár sláinte a laghdú go mór gan mhoill. (1)De thoradh na straitéise maidir le soghluaisteacht íseal-astaíochtaí, ghlac an Coimisiún dhá phacáiste soghluaisteachta i mBealtaine agus Samhain 2017. Leis na pacáistí sin, leagtar amach clár oibre dearfach lena gcuirtear chun feidhme an straitéis maidir le soghluaisteacht íseal-astaíochtaí agus lena náirithítear aistriú rianúil i dtreo soghluaisteacht ghlan iomaíoch nasctha do chách. (2)Is cuid den phacáiste “An Eoraip ag Gluaiseacht” an Rialachán seo lena gcuirtear chun feidhme straitéis nua beartais tionsclaíochta ó Mheán Fómhair 2017 agus tá sé ceaptha an próiseas a chríochnú chun cur ar chumas an Aontais lántairbhe a bhaint as nuachóiriú agus dícharbónú na soghluaisteachta. Is é is aidhm don phacáiste an tsoghluaisteacht san Eoraip a dhéanamh níos sábháilte agus níos inrochtana, an tionscal san Eoraip a dhéanamh níos iomaíche, na poist san Eoraip a dhéanamh níos sábháilte, agus an córas soghluaisteachta a dhéanamh níos glaine agus níos oiriúnaí chun dul i ngleic leis an athrú aeráide. Chuige sin, teastóidh tiomantas iomlán ó thaobh an Aontais, na mBallstát agus páirtithe leasmhara de, go háirithe má táthar chun cur leis na hiarrachtaí astaíochtaí CO2 agus truailliú aeir a laghdú.

(3)Leis an Rialachán seo, chomh maith leis na caighdeáin maidir le hastaíochtaí CO2 do ghluaisteáin paisinéirí agus feithiclí éadroma tráchtála, réitítear an bealach le haghaidh laghduithe ar astaíochtaí CO2 i gcás earnáil an iompair de bhóthar agus cuidíonn sé an sprioc cheangailteach a bhaint amach maidir le laghdú 40% ar a laghad a bhaint amach i dtaca le hastaíochtaí gás ceaptha teasa intíre ar fud an gheilleagair faoi 2030, i gcomparáid le 1990, faoi mar a formhuiníodh i gConclúidí na Comhairle Eorpaí an 23-24 Deireadh Fómhair 2014, agus arna fhormheas mar rannchuidiú beartaithe an Aontais arna chinneadh go náisiúnta faoi Chomhaontú Pháras ag cruinniú den Chomhairle Comhshaoil an 6 Márta 2015. (4)Formhuiníodh i gconclúidí ón gComhairle Eorpach, Deireadh Fómhair 2014, laghdú 30% ar astaíochtaí gás ceaptha teasa faoi 2030 i gcomparáid le 2005 do na hearnálacha nach cuid de chóras trádála astaíochtaí an Aontais iad. Is í an earnáil iompair de bhóthar is cúis le cuid mhór d’astaíochtaí na nearnálacha sin agus tá na hastaíochtaí a bhaineann léi cuid mhór os cionn leibhéil 1990 go fóill. Dá dtiocfadh méadú breise ar astaíochtaí ó iompar de bhóthar, dhéanfadh sé na laghduithe atá déanta in earnálacha eile chun an tathrú aeráide a chomhrac a chur ar ceal. (5)Cuireadh i dtábhacht i gconclúidí ón gComhairle Eorpach, Deireadh Fómhair 2014, ar an tábhacht a bhaineann le hastaíochtaí gás ceaptha teasa agus na rioscaí a bhaineann le bheith spleách ar bhreosla iontaise in earnáil an iompair a laghdú trí bhíthin cur chuige cuimsitheach atá neodrach ó thaobh na teicneolaíochta de chun an laghdú ar astaíochtaí agus an éifeachtúlacht fuinnimh a chur chun cinn in earnáil an iompair, le haghaidh iompar leictreach agus foinsí in-athnuaite fuinnimh in earnáil an iompair freisin tar éis 2020. (6)Ar cheann de na cúig ghnéithe atá sa straitéis don aontas fuinnimh a glacadh an 25 Feabhra 2015, ar gnéithe iad a bhfuil dlúthbhaint acu le chéile agus a neartaíonn a chéile, tá éifeachtúlacht fuinnimh chun cuidiú leis an éileamh a mhaolú ar mhaithe le fuinneamh atá slán, inbhuanaithe, iomaíoch agus inacmhainne a chur ar fáil do thomhaltóirí san Aontas. Luaitear sa straitéis don aontas fuinnimh, cé gur gá bearta a dhéanamh sna hearnálacha eacnamaíocha ar fad chun éifeachtúlacht an ídithe fuinnimh sna hearnálacha sin a mhéadú, go bhfuil cumas ollmhór san earnáil iompair ó thaobh éifeachtúlacht fuinnimh de. (7)Is iad astaíochtaí CO2 ó fheithiclí tromshaothair, lena náirítear leoraithe, busanna agus cóistí, is cúis le thart ar 6% de na hastaíochtaí CO2 san Aontas ina niomláine agus thart ar 25% de na hastaíochtaí CO2 ó iompar de bhóthar ina niomláine. Mura ndéantar aon bheart ina leith seo, meastar go dtiocfaidh méadú thart ar 9% ar an sciar d’astaíochtaí ó fheithiclí tromshaothair idir 2010 agus 2030. Faoi láthair, ní leagtar síos le dlí an Aontais aon cheanglais maidir le laghdú ar astaíochtaí CO2 d’fheithiclí tromshaothair. (8)Chun an cumas ó thaobh éifeachtúlacht fuinnimh de a bhaint amach ina iomláine agus chun a áirithiú go gcuidíonn earnáil an iompair de bhóthar ina hiomláine an laghdú ar astaíochtaí gás ceaptha teasa atá aontaithe a bhaint amach, is iomchuí na caighdeáin maidir le hastaíochtaí CO2 atá i bhfeidhm cheana féin i dtaca le gluaisteáin nua paisinéirí agus d’fheithiclí tráchtála éadroma nua a chomhlánú trí chaighdeáin feidhmíochta maidir le hastaíochtaí CO2 i dtaca le feithiclí nua tromshaothair a leagan síos. A bhuí leis na caighdeáin sin, spreagfar an nuálaíocht i dteicneolaíochtaí lena gcuirtear an éifeachtúlacht bhreosla chun cinn, rud a chuirfidh le ceannaireacht theicneolaíoch mhonaróirí agus sholáthraithe an Aontais. (9)Ag cur san áireamh gur fadhb thrasteorann é an tathrú aeráide agus gur gá margadh aonair dea-fheidhmiúil a chosaint do sheirbhísí iompair de bhóthar agus, ina theannta sin, d’fheithiclí tromshaothair, is iomchuí caighdeáin maidir le hastaíochtaí CO2 i dtaca le feithiclí tromshaothair a leagan síos ar leibhéal an Aontais. Ba cheart na caighdeáin sin a cheapadh sa chaoi go mbeidh siad gan dochar don dlí iomaíochta. (10)Agus na leibhéil laghdúcháin á sainiú ba cheart do fhlít feithiclí tromshaothair an Aontais a bhaint amach, ba cheart a chur san áireamh éifeachtacht na leibhéal laghdúcháin sin chun cuidiú ar bhealach costéifeachtach astaíochtaí na nearnálacha arna gcumhdach leis an Rialachán [maidir le comhroinnt díchill (AE) Uimh. .../2018] a laghdú faoi 2030, na costais agus na coigiltis a bheadh ann don tsochaí, do mhonaróirí, d’oibreoirí iompair agus do thomhaltóirí agus, ina theannta sin, na himpleachtaí díreacha agus indíreacha a bheadh ag na leibhéil laghdúcháin sin don fhostaíocht, an nuálaíocht agus na tairbhí indíreacha arna nginiúint i dtéarmaí truailliú aeir a laghdú agus slándáil an tsoláthair fuinnimh a fheabhsú. (11)Tugadh isteach nós imeachta nua chun astaíochtaí CO2 agus ídiú breosla feithiclí tromshaothair ar leith a chinneadh mar chuid de Rialachán (CE) Uimh. 595/2009 a chur chun feidhme. Le Rialachán (AE) 2017/2400 ón gCoimisiún, déantar foráil maidir le modheolaíocht, bunaithe ar an uirlis ríofa um ídiú fuinnimh feithicle (VECTO), lenar féidir astaíochtaí CO2 agus ídiú breosla fhlít iomlán na bhfeithiclí tromshaothair a ionsamhlú. Leis an modheolaíocht, féadtar éagsúlacht na hearnála feithiclí tromshaothair agus ardleibhéal oiriúnaithe feithiclí ar leith a chur san áireamh. Ar dtús, ón 1 Eanáir 2019, déanfar astaíochtaí CO2 a chinneadh do cheithre ghrúpa feithiclí tromshaothair arb iad is cúis le thart ar 65% go 70% d’astaíochtaí uile CO2 ó fhlít feithiclí tromshaothair an Aontais. (12)De thoradh na nuálaíochta agus chun cur chun feidhme teicneolaíochtaí nua lena gcuirtear feabhas ar éifeachtúlacht breosla feithiclí tromshaothair a chur san áireamh, déanfar uirlis ionsamhlúcháin VECTO agus Rialachán (AE) 2017/2400 a nuashonrú ar bhonn leanúnach agus go tráthrialta. (13)Is faoi Rialachán (AE) Uimh. .../2018 ó Pharlaimint na hEorpa agus ón gComhairle a dhéanfar faireachán ar na sonraí i leith astaíochtaí CO2 arna gcinneadh de bhun Rialachán (AE) 2017/2400. Ba cheart na sonraí sin a bheith mar bhonn chun a chinneadh cad iad na spriocanna laghdúcháin atá le baint amach ag na ceithre ghrúpa de na feithiclí tromshaothair is mó astaíochtaí san Aontas agus, lena chois sin, chun meánastaíochtaí sonracha monaróra i mbliain féilire ar leith a chinneadh. (14)Ba cheart sprioc laghdúcháin a shocrú do 2025 a bheadh ina laghdú coibhneasta bunaithe ar mheánastaíochtaí CO2 de chuid na bhfeithiclí tromshaothair sin in 2019, lena léirítear cur ar an margadh do ghnáthfheithiclí teicneolaíochtaí costéifeachtacha ar féidir teacht orthu go héasca. Ba cheart féachaint ar sprioc 2030 mar sprioc uaillmhianach agus ba cheart an sprioc dheiridh a shocrú de bhun athbhreithnithe a dhéanfar in 2022 óir baineann tuilleadh éiginnteachtaí leis an úsáid a fhéadfar a bhaint as teicneolaíochtaí ardfhorbartha nach bhfuil ar fáil go héasca go fóill. (15)Breosla malartach atá ar fáil d’fheithiclí tromshaothair is ea an gás nádúrtha leachtaithe (GNL) in áit díosail. De bhíthin teicneolaíochtaí níos nuálaí atá ann cheana nó atá ag teacht chun cinn i réimse GNL a bheith á gcur ar an margadh, cuideofar spriocanna i leith astaíochtaí CO2 a bhaint amach sa ghearrthéarma agus sa mheántéarma toisc gur ísle astaíochtaí CO2 de thoradh theicneolaíochtaí GNL a bheith á núsáid i gcomparáid le feithiclí díosail. Léirítear in VECTO cheana féin, ar bhealach cuimsitheach, an dóigh a bhféadfar astaíochtaí CO2 a laghdú a bhuí le feithiclí GNL. Ina theannta sin, agus a bhuí sin le teicneolaíochtaí GNL, áirithítear go mbeidh leibhéal íseal astaíochtaí truailleán aeir ann, amhail astaíochtaí NOx agus astaíochtaí ábhair cháithnínigh. Tá bonneagar athbhreoslúcháin leordhóthanach íosta ann freisin agus tá tuilleadh forbartha á dhéanamh air mar chuid de chreataí beartais náisiúnta le haghaidh bonneagar breoslaí malartacha. (16)Nuair a bheidh astaíochtaí tagartha 2019 á ríomh, ar astaíochtaí iad a úsáidfear mar bhunús chun spriocanna laghdúcháin 2025 agus 2030 a shocrú, ba cheart an dóigh a bhféadfaí astaíochtaí a laghdú a bhuí leis an bhflít feithiclí tromshaothair, agus an laghdú a bhfuiltear ag súil leis le linn na tréimhse sin, a chur san áireamh. Is iomchuí, dá bharr sin, feithiclí seirbhíse, amhail feithiclí bailithe bruscair nó feithiclí láithreáin tógála, a eisiamh ón ríomh sin. Bíonn míleáiste réasúnta íseal ag na feithiclí sin agus, i ngeall ar a bpatrún tiomána, dealraíonn sé nach bhfuil bearta teicniúla atá ceaptha astaíochtaí CO2 agus ídiú breosla a laghdú costéifeachtach sa dóigh chéanna agus atá i gcás feithiclí tromshaothair a úsáidtear chun earraí a sheachadadh. (17)Ba cheart na ceanglais maidir le laghdú ar astaíochtaí CO2 a shloinneadh i ngraim CO2 in aghaidh tona-ciliméadar chun fóntas na bhfeithiclí tromshaothair a léiriú. (18)Ní mór a áirithiú go leithdháilfear go cothrom na ceanglais fhoriomlána laghdúcháin ar na monaróirí, ag cur san áireamh an éagsúlacht a bhaineann le feithiclí tromshaothair ó thaobh a ndeartha agus a bpatrúin tiomána de, míleáiste bliantúil, pálasta agus cumraíocht leantóra. Is iomchuí, dá bharr sin, dealú a dhéanamh idir feithiclí tromshaothair de réir foghrúpaí feithicle difriúla agus ar leith lena léirítear gnáthphatrún úsáide na bhfeithiclí agus a nairíonna teicniúla sonracha. Trí spriocanna sonracha bliantúla a shocrú do mhonaróirí a chomhfhreagraíonn do mheán ualaithe na spriocanna a shainítear do gach ceann de na foghrúpaí sin, tugtar freisin an deis do mhonaróirí cothromaíocht a bhaint amach ar bhealach éifeachtach idir feithiclí i bhfoghrúpaí áirithe nach néiríonn leo na spriocanna a bhaint amach agus feithiclí i bhfoghrúpaí eile a sháraíonn na spriocanna, ag cur san áireamh meánastaíochtaí CO2 na bhfeithiclí sna foghrúpaí difriúla le linn a saolré. (19)Is ar bhonn a mheánastaíochtaí CO2 ba cheart a mheas an bhfuil ag éirí le monaróir a spriocanna sonracha bliantúla a chomhlíonadh. Chun na meánastaíochtaí sonracha a shocrú, ba cheart na sonraíochtaí a léirítear sna spriocanna a luaitear le gach foghrúpa feithicle a mheas chomh maith. Mar thoradh air sin, ba cheart meánastaíochtaí sonracha CO2 monaróra a bheith bunaithe ar na meánastaíochtaí a shocraítear do gach foghrúpa, lena náirítear ualú atá bunaithe ar an meánmhíleáiste bliantúil agus ar an meán-phálasta atá toimhdithe maidir leis na foghrúpaí sin, lena léirítear astaíochtaí iomlána CO2 le linn na saolré iomláine. Toisc nach bhféadfar astaíochtaí a laghdú a bhuí le feithiclí seirbhíse ach ar dhóigh theoranta, níor cheart na feithiclí sin a chur san áireamh chun meánastaíochtaí sonracha a ríomh. (20)Murab ionann agus gluaisteáin agus veaineanna, níl feithiclí tromshaothair astaíochtaí nialasacha nó feithiclí tromshaothair astaíochtaí ísle le fáil ar an margadh fós. Dá bhrí sin, ba cheart sásra tiomnaithe, i bhfoirm sár-chreidmheasanna, a thabhairt isteach chun aistriú rianúil chuig soghluaisteacht atá saor ó astaíochtaí a éascú. A bhuí leis an sásra sin, soláthrófar dreasachtaí chun feithiclí tromshaothair astaíochtaí nialasacha agus feithiclí tromshaothair astaíochtaí ísle a fhorbairt agus a chur ar mhargadh an Aontais a chomhlánódh ionstraimí a imríonn tionchar ar an éileamh, amhail Treoir 2009/33/CE maidir le feithiclí glana ó Pharlaimint na hEorpa agus ón gComhairle. (21)Chun meánastaíochtaí sonracha monaróra a ríomh, ba cheart dá bharr feithiclí tromshaothair astaíochtaí nialasacha uile agus feithiclí tromshaothair astaíochtaí ísle uile a chomhaireamh arís agus arís eile. Ba cheart an leibhéal dreasachtaí a athrú ag brath ar astaíochtaí iarbhír CO2 na feithicle. Chun a áirithiú nach ndéanfaí cuspóirí comhshaoil a lagú, ba cheart na coigiltis a dhéanfaí dá bharr a bheith faoi réir uasteorann. (22)Níor cheart feithiclí tromshaothair astaíochtaí ísle a dhreasú ach amháin i gcás inar lú a nastaíochtaí CO2 ná thart ar leath de chuid astaíochtaí CO2 fhlít an Aontais ina iomláine ar an meán in 2025. Tá sé sin ag teacht leis an gcur chuige a ghlactar i gcás feithiclí saothair éadroim agus thabharfadh sé spreagadh don nuálaíocht sa réimse sin.

(23)Ina theannta sin, agus an sásra dreasachta á cheapadh le haghaidh feithiclí tromshaothair astaíochtaí nialasacha a chur ar an margadh, ba cheart leoraithe, busanna agus cóistí nach bhfuil faoi réir spriocanna i leith astaíochtaí CO2 faoin Rialachán seo a áireamh. Ina theannta sin, baineann tairbhí móra leis na feithiclí sin ó thaobh aghaidh a thabhairt ar fhadhbanna truaillithe aeir i gcathracha. Ba cheart a thabhairt ar aird, áfach, go bhfuil busanna astaíochtaí nialasacha ar an margadh cheana agus go ndéantar iad a dhreasú trí bhearta a dhéanamh atá dírithe ar an éileamh amhail soláthar poiblí. Chun a áirithiú go bhfuil cothromaíocht mhaith ann idir na cineálacha difriúla feithiclí ó thaobh na ndreasachtaí de, ba cheart mar sin na coigiltis a dhéanfaí de thoradh leoraithe beaga astaíochtaí nialasacha, busanna astaíochtaí nialasacha agus cóistí astaíochtaí nialasacha a bheith faoi réir uasteorann. (24)Chun cur chun feidhme costéifeachtach na gceanglas maidir le laghdú ar astaíochtaí CO2 a chur chun cinn agus, san am céanna, ag cur san áireamh athruithe ar chomhdhéanamh an fhlít agus ar astaíochtaí le himeacht na mblianta, ba cheart an deis a bheith ag monaróirí cothromaíocht a bhaint amach idir an bhliain ina sáraíonn siad an sprioc i leith astaíochtaí sonracha is gá dóibh a chomhlíonadh agus an bhliain nach néiríonn leo an sprioc sin a chomhlíonadh. (25)Chun monaróir a dhreasú le laghdú ar astaíochtaí a bhaint amach go luath, ar monaróir é ar lú a mheánastaíochtaí sonracha ná an chonair laghdaithe astaíochtaí a shainítear trí bhíthin na nastaíochtaí tagartha in 2019 agus sprioc 2025, ba cheart go mbeadh sé in ann na creidmheasanna astaíochtaí sin a shábháil chun go bhféadfadh sé an sprioc a chomhlíonadh in 2025. Ar an dóigh chéanna, monaróir, ar lú a mheánastaíochtaí sonracha ná an chonair laghdaithe astaíochtaí i dtaca le spriocanna a leagtar síos idir 2025 agus 2030, ba cheart go mbeadh sé in ann na creidmheasanna astaíochtaí sin a shábháil chun go bhféadfadh sé spriocanna a chomhlíonadh le linn na tréimhse ó 2025 go 2029. (26)I gcás nach néireoidh le monaróir an sprioc i leith astaíochtaí sonracha a chomhlíonadh in aon cheann de na blianta idir 2025 agus 2029, ba cheart an deis a bheith aige fiach astaíochta teoranta a fháil. Faoi 2029, áfach, ba cheart do mhonaróirí aon fhiach astaíochta atá fós ann a ghlanadh. (27)Níor cheart féachaint ar chreidmheasanna astaíochta agus fiacha astaíochta ach amháin chun cinneadh a dhéanamh an bhfuil ag éirí le monaróir a sprioc i leith astaíochtaí sonracha a chomhlíonadh agus ní mar shócmhainní atá inaistrithe nó faoi réir bearta fioscacha. (28)Ba cheart don Choimisiún pionós airgeadais a fhorchur, i bhfoirm préimhe astaíochtaí iomarcacha, i gcás inar léir go bhfuil astaíochtaí iomarcacha ag monaróir, ag cur san áireamh creidmheasanna astaíochta agus fiacha astaíochta. Chun dreasacht leordhóthanach a thabhairt do mhonaróirí chun bearta a ghlacadh lena laghdófar astaíochtaí sonracha CO2 ó fheithiclí tromshaothair, ba cheart go sáródh an phréimh meánchostais imeallacha na dteicneolaíochtaí is gá chun na spriocanna a bhaint amach. Maidir leis an bpréimh, ba cheart go measfaí gur ioncam le haghaidh bhuiséad ginearálta an Aontais í. Ba cheart an mhodheolaíocht i dtaca le bailiú préimheanna a shocrú trí bhíthin gníomh cur chun feidhme, ag cur san áireamh na modheolaíochta arna glacadh de bhun Rialachán (CE) Uimh. 443/2009. (29)Tá gá le sásra láidir um chomhlíonadh chun a áirithiú go gcomhlíontar na spriocanna faoin Rialachán seo. I ngeall ar an oibleagáid a chuirtear ar mhonaróirí de bhun Rialachán (AE) Uimh. .../2018 [faireachán a dhéanamh ar fheithiclí tromshaothair agus tuairisciú] sonraí atá cruinn a chur ar fáil agus na fíneálacha riaracháin a fhéadfar a fhorchur sa chás nach gcomhlíonfar an oibleagáid sin, déantar deimhin de go mbainfear úsáid as sonraí stóinseacha chun a áirithiú go gcomhlíontar na spriocanna faoin Rialachán seo. (30)Chun laghdú ar CO2 a bhaint amach de bhun an Rialacháin seo, is den riachtanas é go bhfuil astaíochtaí CO2 feithiclí tromshaothair atá in úsáid i gcomhréir leis na luachanna arna socrú de bhun Rialachán (CE) Uimh. 595/2009 agus a bhearta cur chun feidhme. Ba cheart an deis a bheith ag an gCoimisiún, dá bhrí sin, aon neamh-chomhlíonadh córasach a aimsíonn na húdaráis cineálcheadaithe maidir le hastaíochtaí CO2 na bhfeithiclí tromshaothair atá in úsáid a chur san áireamh agus é ag ríomh meánastaíochtaí sonracha monaróra. (31)Chun go mbeidh sé inniúil ar na bearta sin a dhéanamh, ba cheart na cumhachtaí a bheith ag an gCoimisiún nós imeachta a ullmhú agus a chur chun feidhme chun comhréireacht inseirbhíse astaíochtaí CO2 feithiclí tromshaothair arna gcur ar an margadh a fhíorú. Ba cheart Rialachán (CE) Uimh. 595/2009 a leasú chun na críche sin. (32)I bhfírinne, braitheann éifeachtacht na spriocanna a leagtar amach sa Rialachán seo maidir le hastaíochtaí CO2 a laghdú go mór ar a ionadaíoch atá an mhodheolaíocht a úsáidtear chun astaíochtaí CO2 a chinneadh. I gcomhréir leis an Tuairim ón Sásra um Chomhairle Eolaíoch i dtaca le feithiclí saothair éadroim, is iomchuí freisin i gcás feithiclí tromshaothair sásra a chur i bhfeidhm chun measúnú a dhéanamh ar a ionadaíoch atá astaíochtaí CO2 feithiclí agus luachanna ídithe fuinnimh arna gcinneadh de bhun Rialachán (AE) 2017/2400. Ba cheart na cumhachtaí a bheith ag an gCoimisiún lena áirithiú go mbíonn na sonraí sin ar fáil don phobal agus, i gcás inar gá, chun na nósanna imeachta a fhorbairt is gá chun na sonraí a theastaíonn chun na measúnuithe sin a dhéanamh a shainaithint agus a bhailiú. (33)In 2022, ba cheart don Choimisiún measúnú a dhéanamh ar éifeachtacht na gcaighdeán maidir le hastaíochtaí CO2 a leagtar síos sa Rialachán seo agus, go háirithe, leibhéal na laghduithe atá le baint amach faoi 2030 agus tar éis sin, na módúlachtaí ar cheart teacht a bheith orthu chun an sprioc sin a bhaint amach agus, lena chois sin, na spriocanna maidir le laghdú ar CO2 a shocrú i gcás cineálacha eile feithiclí tromshaothair, amhail leoraithe beaga, busanna, cóistí agus leantóirí. Anuas air sin, ba cheart a áireamh leis an measúnú sin, chun críche an Rialacháin seo agus chun na críche sin amháin, gnéithe feithiclí tromshaothair agus feithiclí leantóirchúpláilte a sháraíonn na caighdeáin i dtaca le meáchain agus toisí is infheidhme i dtaobh iompar náisiúnta, iompar modúlach cuir i gcás. (34)Chun a áirithiú go bhfanann astaíochtaí sonracha CO2 feithiclí tromshaothair ionadaíoch agus go hiomlán cothrom le dáta, ní mór leasuithe ar Rialachán (CE) Uimh. 595/2009 agus ar a reachtaíocht cur chun feidhme a dhéanann difear do na luachanna sin a léiriú sa Rialachán seo. Chun na críche sin, ba cheart na cumhachtaí a bheith ag an gCoimisiún modheolaíocht a shocrú lena sainítear feithicil tromshaothair ionadaíoch do gach foghrúpa feithiclí, ar ar a bhonn ba cheart athruithe ar astaíochtaí sonracha CO2 a mheas. (35)Ba cheart na cumhachtaí cur chun feidhme a bhaineann le hAirteagail 8(3), 9(3), 11(3) agus 12(2) a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle. (36)Chun eilimintí neamhriachtanacha fhorálacha an Rialacháin seo a leasú nó a fhorlíonadh, ba cheart an chumhacht chun gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean chuig an gCoimisiún i dtaca le hastaíochtaí tagartha CO2 a choigeartú de bhun Airteagal 12(2) agus i dtaca le hIarscríbhinn I agus Iarscríbhinn II a leasú i dtaobh paraiméadair theicniúla áirithe, lena nairítear ualuithe na bpróifílí misin, na pálastaí, agus na míleáistí bliantúla agus, chomh maith leis sin, na fachtóirí coigeartaithe pálasta Tá sé tábhachtach, go háirithe, go rachadh an Coimisiún i mbun comhairliúchán iomchuí le linn a chuid oibre ullmhúcháin, lena náirítear ar leibhéal saineolaithe, agus go ndéanfar na comhairliúcháin sin i gcomhréir leis na prionsabail a leagtar síos i gComhaontú Idirinstitiúideach maidir le Reachtóireacht Níos Fearr an 13 Aibreán 2016. Go sonrach, chun rannpháirtíocht chomhionann in ullmhú na ngníomhartha tarmligthe a áirithiú, ba cheart go bhfaigheadh Parlaimint na hEorpa agus an Chomhairle na doiciméid uile ag an am céanna leis na saineolaithe sna Ballstáit, agus ba cheart go mbeadh rochtain chórasach ag a gcuid saineolaithe ar chruinnithe ghrúpaí saineolaithe an Choimisiúin a bheidh ag déileáil le hullmhú na ngníomhartha tarmligthe. (37)Ós rud é nach féidir leis na Ballstáit cuspóirí an Rialacháin seo, eadhon caighdeáin feidhmíochta maidir le hastaíochtaí CO2 ó fheithiclí nua tromshaothair a bhunú, a bhaint amach, agus gur fearr, dá bhrí sin, de bharr a fhairsinge agus a iarmhairtí, is féidir é a bhaint amach ar leibhéal an Aontais, féadfaidh an tAontas bearta a ghlacadh, i gcomhréir le prionsabal na coimhdeachta a leagtar amach in Airteagal 5 den Chonradh ar an Aontas Eorpach. I gcomhréir le prionsabal na comhréireachta, a leagtar amach san Airteagal sin, ní théann an Rialachán seo thar a bhfuil riachtanach chun an cuspóir sin a ghnóthú, TAR ÉIS AN RIALACHÁN SEO A GHLACADH: Airteagal 1

Ábhar agus cuspóirí Chun tacú le sprioc an Aontais a chomhlíonadh maidir le hastaíochtaí gás ceaptha teasa an Aontais a laghdú 30% faoi bhun leibhéil na bliana 2005 in 2030 sna hearnálacha sin a chumhdaítear le hAirteagal 2 de Rialachán [maidir le comhroinnt díchill (AE) Uimh. .../2018] agus le cuspóirí Chomhaontú Pháras a bhaint amach agus chun dea-fheidhmiú an mhargaidh inmheánaigh a áirithiú, leagtar síos leis an Rialachán seo caighdeáin feidhmíochta maidir le hastaíochtaí CO2 i dtaca le feithiclí nua tromshaothair lena ndéanfar astaíochtaí sonracha CO2 ó fhlít feithiclí tromshaothair an Aontais a laghdú i gcomparáid le hastaíochtaí tagartha CO2 mar seo a leanas: (a)15% ón 1 Eanáir 2025 go 31 Nollaig 2029; (b)30% ar a laghad ón 1 Eanáir 2030 ar aghaidh faoi réir an athbhreithnithe de bhun Airteagal 13.

Beidh na hastaíochtaí tagartha CO2 bunaithe ar shonraí faireacháin 2019 arna dtuairisciú de bhun Rialachán (AE) Uimh. .../2018 [faireachán a dhéanamh ar fheithiclí tromshaothair agus tuairisciú], ach gan feithiclí seirbhíse san áireamh, agus déanfar iad a ríomh i gcomhréir le pointe 3 d’Iarscríbhinn I. Airteagal 2

Raon feidhme 1.Beidh feidhm ag an Rialachán seo maidir le feithiclí nua de chatagóir N2 agus catagóir N3 a bhfuil na hairíonna seo a leanas acu: (a)leoraithe dochta a bhfuil cumraíocht acastóirí 4x2 acu agus uasmhais ualaithe atá incheadaithe go teicniúil a sháraíonn 16 thona; (b)leoraithe dochta a bhfuil cumraíocht acastóirí 6x2 acu; (c)tarracóirí a bhfuil cumraíocht acastóirí 4x2 acu agus uasmhais ualaithe atá incheadaithe go teicniúil a sháraíonn 16 thona; (d)tarracóirí a bhfuil cumraíocht acastóirí 6x2 acu. Beidh feidhm ag an Rialachán freisin, chun críocha Airteagal 5 agus phointe 2.3 d’Iarscríbhinn I, maidir le feithiclí de chatagóir M2 agus M3 agus feithiclí de chatagóir N nach dtagann faoi réir raon feidhme Rialachán (AE) Uimh. 510/2011 nach bhfuil na hairíonna a leagtar amach i bpointe (a) go (d) acu. 2.Chun críocha an Rialacháin seo, measfar gur feithiclí nua tromshaothair i mbliain féilire ar leith na feithiclí dá dtagraítear i mír 1 má chláraítear iad san Aontas den chéad uair sa bhliain sin agus nár cláraíodh roimhe sin lasmuigh den Aontas iad. Ní dhéanfar clárú roimhe sin, arna dhéanamh lasmuigh den Aontas tráth nach faide ná 3 mhí roimh chlárú san Aontas, a chur san áireamh. Airteagal 3

Sainmhínithe Chun críocha an Rialacháin seo, beidh feidhm ag na sainmhínithe seo a leanas: (a)ciallaíonn “astaíochtaí tagartha CO2” meán na nastaíochtaí sonracha in 2019 i gcomhair na bhfeithiclí nua tromshaothair uile i ngach foghrúpa feithiclí, ach gan feithiclí seirbhíse san áireamh, arna gcinneadh i gcomhréir le pointe 3 d’Iarscríbhinn I; (b)ciallaíonn “astaíochtaí sonracha” astaíochtaí CO2 feithicle tromshaothair ar leith arna gcinneadh i gcomhréir le pointe 2.1 d’Iarscríbhinn I; (c)ciallaíonn “meánastaíochtaí sonracha” meán na nastaíochtaí sonracha i gcomhair feithiclí nua tromshaothair monaróra i mbliain féilire ar leith arna gcinneadh i gcomhréir le pointe 2.7 d’Iarscríbhinn I; (d)ciallaíonn “sprioc i leith astaíochtaí sonracha” sprioc mhonaróra ar leith, arna sloinneadh in g/tkm agus arna cinneadh ar bhonn bliantúil don bhliain féilire roimhe i gcomhréir le pointe 4 d’Iarscríbhinn I; (e)ciallaíonn “leoraí docht” leoraí nach bhfuil deartha nó déanta chun leathleantóir a tharraingt; (f)ciallaíonn “tarracóir” aonad tarracóra atá deartha agus déanta go heisiach nó go príomha chun leathleantóirí a tharraingt; (g)ciallaíonn “foghrúpa feithiclí” grúpa feithiclí mar a shainítear i bpointe 1 d’Iarscríbhinn I, a bhfuil tacar comhchoiteann sainiúil critéar teicniúil mar shaintréith acu atá ábhartha chun astaíochtaí CO2 agus ídiú breosla na bhfeithiclí sin a chinneadh; (h)ciallaíonn “feithicil seirbhíse” feithicil tromshaothair nach bhfuil sé beartaithe í a úsáid chun earraí a sheachadadh agus ar ina leith a socraíodh astaíochtaí CO2 agus ídiú breosla, i gcomhréir le Rialachán (CE) Uimh. 595/2009 agus a bhearta cur chun feidhme, do phróifílí misin eile cé is moite de na cinn sin a shainítear i bpointe 2.1 d’Iarscríbhinn I a ghabhann leis an Rialachán seo, agus do na próifílí misin sin amháin;

(i)ciallaíonn “monaróir” an duine nó an comhlacht atá freagrach as sonraí a bhaineann le feithiclí nua tromshaothair de bhun Airteagal 5 de Rialachán (AE) Uimh. .../2018 nó, i gcás feithiclí tromshaothair atá saor ó astaíochtaí, an duine nó an comhlacht atá freagrach don údarás ceadúnúcháin as gach gné de nós imeachta cineálcheadaithe CE nó as an gceadú aonair i gcomhréir le Treoir 2007/46/CE agus as comhréireacht na táirgeachta a áirithiú; (j)ciallaíonn “feithicil tromshaothair astaíochtaí nialasacha” feithicil tromshaothair nach bhfuil inneall dócháin inmheánaigh aici, nó a bhfuil inneall dócháin inmheánaigh aici a astaíonn níos lú ná 1 g CO2/kWh arna chinneadh de bhun Rialachán (CE) Uimh. 595/2009 agus a bhearta cur chun feidhme, nó a astaíonn níos lú ná 1 g CO2/km arna chinneadh de bhun Rialachán (CE) Uimh. 715/2007 agus a bhearta cur chun feidhme; (k)ciallaíonn “feithicil tromshaothair astaíochtaí ísle” feithicil tromshaothair nach feithicil tromshaothair astaíochtaí nialasacha í a bhfuil aici astaíochtaí sonracha CO2 is lú ná 350 g CO2/km arna chinneadh de bhun phointe 2.1 d’Iarscríbhinn I; (l)ciallaíonn “próifíl mhisin” meascán de sprioc maidir le timthriall luais, luach pálasta, cumraíocht chabhlach nó leantóra agus paraiméadair eile, i gcás inarb infheidhme, lena léirítear an úsáid shonrach a bhaintear as feithicil, ar ar a mbonn a shocraítear astaíochtaí oifigiúla CO2 agus ídiú oifigiúil breosla feithicle tromshaothair; (m)ciallaíonn “sprioc maidir le timthriall luais” an tuairisc ar threoluas na feithicle is mian leis an tiománaí a bhaint amach nó ag a bhfuil sé teoranta i ngeall ar dhálaí tráchta, mar fheidhm den fhad arna thaisteal le linn turais; (n)ciallaíonn “pálasta” meáchan na nearraí nó na ndaoine a iompraíonn feithicil faoi dhálaí difriúla. Airteagal 4

Meánastaíochtaí sonracha monaróra Socróidh an Coimisiún, in 2020 den chéad uair agus gach bliain féilire tar éis sin, trí bhíthin gníomhartha cur chun feidhme dá dtagraítear in Airteagal 10(1), meánastaíochtaí sonracha CO2 gach monaróra in g/tkm don bhliain féilire roimhe, trí na nithe seo a leanas a chur san áireamh: (a)na sonraí arna dtuairisciú de bhun Rialachán (AE) Uimh. .../2018 [faireachán a dhéanamh ar fheithiclí tromshaothair agus tuairisciú] i dtaca le feithiclí nua tromshaothair an mhonaróra arna gclárú sa bhliain ábhartha, ach gan feithiclí seirbhíse san áireamh; (b)an fachtóir astaíochtaí nialasacha agus an fachtóir astaíochtaí ísle arna gcinneadh i gcomhréir le hAirteagal 5. Déanfar na meánastaíochtaí sonracha a ríomh i gcomhréir le pointe 2.7 d’Iarscríbhinn I. Airteagal 5

Feithiclí tromshaothair astaíochtaí nialasacha agus feithiclí tromshaothair astaíochtaí ísle 1.Socróidh an Coimisiún, in 2020 den chéad uair agus gach bliain féilire tar éis sin, trí bhíthin gníomhartha cur chun feidhme dá dtagraítear in Airteagal 10(1), do gach monaróir an fachtóir astaíochtaí nialasacha agus an fachtóir astaíochtaí ísle dá dtagraítear in Airteagal 4(b) don bhliain féilire roimhe. Leis an bhfachtóir astaíochtaí nialasacha agus leis an bhfachtóir astaíochtaí ísle, cuirfear san áireamh líon na bhfeithiclí tromshaothair astaíochtaí nialasacha agus na bhfeithiclí tromshaothair astaíochtaí ísle, mar aon lena nastaíochtaí CO2, i bhflít an mhonaróra i mbliain féilire, lena náirítear feithiclí astaíochtaí nialasacha na gcatagóirí dá dtagraítear sa dara fomhír d’Airteagal 2(1), chomh maith le feithiclí seirbhíse astaíochtaí nialasacha agus feithiclí seirbhíse astaíochtaí ísle. Déanfar an fachtóir astaíochtaí nialasacha agus an fachtóir astaíochtaí ísle a ríomh i gcomhréir le pointe 2.3 d’Iarscríbhinn I. 2.Chun críche mhír 1, déanfar líon na bhfeithiclí tromshaothair astaíochtaí nialasacha agus na bhfeithiclí tromshaothair astaíochtaí ísle a chomhaireamh mar seo a leanas: (a)comhairfear feithicil astaíochtaí nialasacha mar dhá fheithicil; (b)comhairfear feithicil astaíochtaí ísle mar suas le dhá fheithicil de réir feidhme de chuid a hastaíochtaí sonracha CO2 agus an leibhéal tairsí astaíochtaí de 350 g CO2/km. 3.I ngeall ar an bhfachtóir astaíochtaí nialasacha agus ar an bhfachtóir astaíochtaí ísle, laghdófar meánastaíochtaí sonracha monaróra faoi 3% ar a mhéad. De thoradh rannchuidiú fheithiclí tromshaothair astaíochtaí nialasacha na gcatagóirí dá dtagraítear sa dara fomhír d’Airteagal 2(1) leis an bhfachtóir sin, laghdófar meánastaíochtaí sonracha monaróra faoi 1.5% ar a mhéad. Airteagal 6

Spriocanna monaróra i leith astaíochtaí sonracha

Socróidh an Coimisiún, in 2026 den chéad uair agus gach bliain féilire tar éis sin, trí bhíthin gníomhartha cur chun feidhme dá dtagraítear in Airteagal 10(1), do gach monaróir sprioc i leith astaíochtaí sonracha don bhliain féilire roimhe. Beidh sa sprioc i leith astaíochtaí sonracha méid iomlán na dtorthaí, as measc na bhfoghrúpaí feithicle uile, de na luachanna seo a leanas: (a)an sprioc maidir le laghdú ar astaíochtaí CO2 dá dtagraítear in Airteagal 1(a) nó (b), de réir mar is infheidhme; (b)astaíochtaí tagartha CO2; (c)sciar d’fheithiclí an mhonaróra i ngach foghrúpa feithiclí; (d)na tosca ualúcháin i dtaobh míleáiste bliantúil agus pálasta a chuirtear i bhfeidhm maidir le gach foghrúpa. Déanfar an sprioc i leith astaíochtaí sonracha a ríomh i gcomhréir le pointe 4 d’Iarscríbhinn I. Airteagal 7

Creidmheasanna agus fiacha astaíochta 1.Chun cinneadh a dhéanamh an bhfuil ag éirí le monaróir a sprioc i leith astaíochtaí sonracha a chomhlíonadh le linn na tréimhse ó 2025 go 2029, cuirfear san áireamh na creidmheasanna astaíochta agus na fiacha astaíochta atá aige, a chomhfhreagraíonn do líon na bhfeithiclí nua tromshaothair de chuid an mhonaróra, gan feithiclí seirbhíse san áireamh, i mbliain féilire, arna iolrú faoin difríocht idir: (a)conair laghdaithe astaíochtaí CO2 an mhonaróra dá dtagraítear i mír 2 agus a mheánastaíochtaí sonracha má tá an difríocht sin dearfach (“creidmheasanna astaíochta”); (b)meánastaíochtaí sonracha an mhonaróra agus an sprioc atá aige i leith astaíochtaí sonracha má tá an difríocht sin dearfach (“fiacha astaíochta”). Gheofar creidmheasanna astaíochta le linn na tréimhse ó 2019 go 2029. Mar sin féin, ní chuirfear na creidmheasanna a gheofar le linn na tréimhse ó 2019 go 2024 san áireamh ach amháin chun cinneadh a dhéanamh an bhfuil ag éirí le monaróir a sprioc i leith astaíochtaí sonracha 2025 a chomhlíonadh. Gheofar fiacha astaíochta le linn na tréimhse ó 2025 go 2029, ach ní sháróidh an fiach iomlán 5% de sprioc i leith astaíochtaí sonracha an mhonaróra in 2025 arna iolrú faoi líon na bhfeithiclí tromshaothair de chuid an mhonaróra sa bhliain sin (“an teorainn maidir le fiach astaíochta”). Aistreofar, i gcás ina mbeidh fáil orthu, creidmheasanna astaíochta agus fiacha astaíochta a gheofar in 2025 agus in aon bhliain féilire tar éis sin go 2028 ó bhliain féilire amháin go dtí an chéad bhliain féilire eile go dtí 2029 nuair a ghlanfar aon fhiacha astaíochtaí a bheidh fágtha. 2.Socrófar conair laghdaithe astaíochtaí CO2 dá dtagraítear i mír 1(a) do gach monaróir i gcomhréir le pointe 5.1 d’Iarscríbhinn I, bunaithe ar chonair líneach idir astaíochtaí tagartha CO2 dá dtagraítear sa dara fomhír d’Airteagal 1 agus sprioc 2025 a shonraítear i bpointe (a) den Airteagal sin, agus idir sprioc 2025 agus sprioc 2030 dá dtagraítear a shonraítear i bpointe (b) den Airteagal sin. Airteagal 8

Spriocanna i leith astaíochtaí sonracha a chomhlíonadh 1.I gcás inar léir go bhfuil astaíochtaí iomarcacha ag monaróir de bhun mhír 2 i mbliain féilire ar leith ó 2025 ar aghaidh, forchuirfidh an Coimisiún préimh astaíochtaí iomarcacha arna ríomh i gcomhréir leis an bhfoirmle seo a leanas: (Préimh astaíochtaí iomarcacha) = (Astaíochtaí iomarcacha x EUR 6 800/gCO2/tkm) 2.Measfar astaíochtaí iomarcacha a bheith ag monaróir in aon cheann de na cásanna seo a leanas: (a)I gcás, le linn aon cheann de na blianta féilire ó 2025 go 2028, ina sáróidh méid na bhfiacha astaíochta arna laghdú le méid na gcreidmheasanna astaíochta an teorainn maidir le fiach astaíochta dá dtagraítear in Airteagal 7(1); (b)I mbliain féilire 2029, i gcás ina sáróidh méid na bhfiacha astaíochta arna laghdú le méid na gcreidmheasanna astaíochta nialas;

(c)Sna blianta féilire ó 2030 ar aghaidh, i gcás ina sáróidh meánastaíochtaí sonracha monaróra a sprioc i leith astaíochtaí sonracha. Déanfar na hastaíochtaí iomarcacha i mbliain féilire ar leith a ríomh i gcomhréir le pointe 6 d’Iarscríbhinn I. 3.Cinnfidh an Coimisiún na modhanna maidir le préimheanna astaíochtaí iomarcacha a bhailiú faoi mhír 1 trí bhíthin gníomhartha cur chun feidhme. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá tagraítear in Airteagal 14(2). 4.Measfar, maidir leis na méideanna a thiocfaidh ón bpréimh astaíochtaí iomarcacha, gur ioncam iad do bhuiséad ginearálta an Aontais. Airteagal 9

Sonraí faireacháin a fhíorú 1.Tabharfaidh na húdaráis cineálcheadaithe tuairisc don Choimisiún gan mhoill i dtaca le claontaí a aimsítear in astaíochtaí CO2 feithiclí tromshaothair atá i seirbhís i gcomparáid leis na luachanna sin a luaitear i ndeimhnithe comhréireachta nó i gcomhad an chustaiméara de thoradh fíoruithe arna ndéanamh i gcomhréir leis an nós imeachta dá dtagraítear in [Airteagal 5(4)(l)] de Rialachán (CE) Uimh. 595/2009. 2.Cuirfidh an Coimisiún na claontaí sin san áireamh chun críche meánastaíochtaí sonracha monaróra a ríomh. 3.Glacfaidh an Coimisiún rialacha mionsonraithe maidir leis na nósanna imeachta chun na claontaí sin a thuairisciú agus chun iad a thabhairt san áireamh i ríomh na meánastaíochtaí sonracha. Déanfar na nósanna imeachta sin a ghlacadh trí bhíthin gníomhartha cur chun feidhme i gcomhréir leis an nós imeachta scrúdúcháin dá tagraítear in Airteagal 14(2). Airteagal 10

Sonraí agus feidhmíocht monaróra a fhoilsiú 1.Faoin 31 Deireadh Fómhair gach bliain, foilseoidh an Coimisiún, trí bhíthin gníomhartha cur chun feidhme, liosta ina dtabharfar na mionsonraí seo a leanas: (a)ó 2020 ar aghaidh, i gcás gach monaróra, a mheánastaíochtaí sonracha CO2 sa bhliain féilire roimhe sin, dá dtagraítear in Airteagal 4; (b)ó 2020 ar aghaidh, an fachtóir astaíochtaí nialasacha agus an fachtóir astaíochtaí ísle, dá dtagraítear in Airteagal 5; (c)ó 2026 ar aghaidh, i gcás gach monaróra, a sprioc i leith astaíochtaí sonracha sa bhliain féilire roimhe sin, dá dtagraítear in Airteagal 6; (d)ó 2020 go 2030, i gcás gach monaróra, conair laghdaithe astaíochtaí CO2 lena mbaineann, a chreidmheasanna astaíochta agus, ó 2026 ar aghaidh, a fhiacha astaíochta sa bhliain roimhe, dá dtagraítear in Airteagal 7; (e)ó 2026 ar aghaidh, i gcás gach monaróra, a astaíochtaí iomarcacha sa bhliain féilire roimhe sin, dá dtagraítear in Airteagal 8; (f)ó 2020 ar aghaidh, an meán d’astaíochtaí sonracha CO2 i gcomhair na bhfeithiclí nua tromshaothair uile a cláraíodh san Aontas sa bhliain féilire roimhe sin. Áireofar sa liosta, a fhoilseofar faoin 31 Deireadh Fómhair 2020, astaíochtaí tagartha CO2 dá dtagraítear in Airteagal 1. 2.Glacfaidh an Coimisiún gníomhartha tarmligthe i gcomhréir le hAirteagal 15 chun astaíochtaí CO2 dá dtagraítear i mír 1 den Airteagal seo a choigeartú i gcomhréir leis na nithe seo a leanas: (a)i gcás ina ndearnadh na luachanna pálasta a choigeartú de bhun Airteagal 12(1)(c), i gcomhréir leis an nós imeachta a leagtar amach i bpointe 1 d’Iarscríbhinn II; (b)i gcás inar socraíodh fachtóir coigeartaithe de bhun Airteagal 12(2), trí bhíthin an fachtóir coigeartaithe sin a chur i bhfeidhm maidir le hastaíochtaí tagartha CO2.

Foilseoidh an Coimisiún na luachanna coigeartaithe i dtaca le hastaíochtaí tagartha CO2 agus cuirfidh sé na luachanna sin i bhfeidhm chun spriocanna i leith astaíochtaí sonracha an mhonaróra a ríomh sna blianta féilire tar éis theacht i bhfeidhm na ngníomhartha tarmligthe lena gcoigeartaítear na luachanna. Airteagal 11

Fíorastaíochtaí CO2 agus fíorídiú fuinnimh 1.Déanfaidh an Coimisiún faireachán agus measúnú ar a ionadaíoch agus atá luachanna astaíochtaí CO2 agus ídithe breosla arna gcinneadh i gcomhréir le Rialachán (AE) 2017/2400 i dtaca le fíordhálaí domhanda. Áiritheoidh sé go mbeidh an pobal ar an eolas faoi aon fhorbairt a thagann ar an ionadaíochas sin le himeacht ama. 2.Chun na críche sin, áiritheoidh an Coimisiún go mbeidh sonraí neamhphearsanta stóinseacha maidir le fíorastaíochtaí CO2 agus fíorídiú fuinnimh feithiclí tromshaothair ar fáil ó mhonaróirí nó údaráis náisiúnta, de réir mar a bheidh. 3.Féadfaidh an Coimisiún, trí bhíthin gníomhartha cur chun feidhme, na bearta dá dtagraítear i mír 1 agus mír 2 den Airteagal seo a ghlacadh. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá tagraítear in Airteagal 14(2). Airteagal 12

Coigeartuithe ar Iarscríbhinn I agus Iarscríbhinn II 1.Chun a áirithiú go gcuirfear san áireamh an dul chun cinn teicniúil agus an forás ar lóistíocht iompair lastais leis na paraiméadair theicniúla a úsáidtear chun meánastaíochtaí sonracha monaróra de bhun Airteagal 4 agus spriocanna i leith astaíochtaí sonracha de bhun Airteagal 6 a ríomh, tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 15 chun na forálacha seo a leanas a leagtar amach in Iarscríbhinn I agus Iarscríbhinn II a leasú: (a)Na hiontrálacha maidir leis an gcineál cábáin agus leis an gcumhacht innill a leagtar amach i dTábla 1 d’Iarscríbhinn I agus na sainmhínithe ar “chábán codlata” agus “cábán lae” dá dtagraítear sa tábla sin; (a)Ualuithe na bpróifílí misin a leagtar amach i dTábla 2 d’Iarscríbhinn I; (b)Na luachanna pálasta a leagtar amach i dTábla 3 d’Iarscríbhinn I, agus na fachtóirí coigeartaithe pálasta a leagtar amach i dTábla 1 d’Iarscríbhinn II; (c)Luachanna an mhíleáiste bhliantúil a leagtar amach i dTábla 4 d’Iarscríbhinn I. 2.I gcás ina ndéanfar nósanna imeachta a bhaineann le cineál-cheadú a leagtar síos i Rialachán (CE) Uimh. 595/2009 agus bearta cur chun feidhme an Rialacháin sin a mhodhnú ionas go dtiocfaidh méadú nó laghdú is mó ná 5 g CO2/km ar leibhéal astaíochtaí CO2 na bhfeithiclí ionadaíocha arna sainiú de bhun na míre seo, cuirfidh an Coimisiún, i gcomhréir le hAirteagal 10(2)(b), coigeartú i bhfeidhm ar astaíochtaí tagartha CO2 dá dtagraítear in Airteagal 11(1) a ríomhfar i gcomhréir leis an bhfoirmle a leagtar amach i bpointe 2 d’Iarscríbhinn II. Trí bhíthin gníomhartha cur chun feidhme arna nglacadh i gcomhréir leis an nós imeachta scrúdúcháin a leagtar amach in Airteagal 14(2), cuirfidh an Coimisiún modheolaíocht ar bun chun feithicil ionadaíoch amháin nó níos mó d’fhoghrúpa feithiclí a shainiú, lena náirítear a nualuithe staitistiúla ar ar a mbonn a dhéanfar an coigeartú sin a shocrú, ag cur san áireamh na sonraí faireacháin arna dtuairisciú de bhun Rialachán (AE) Uimh. .../2018 agus airíonna teicniúla na bhfeithiclí a liostaítear in Airteagal 12(1) de Rialachán (AE) 2017/2400. Airteagal 13

Athbhreithniú agus tuairisciú Faoin 31 Nollaig 2022, cuirfidh an Coimisiún tuarascáil faoi bhráid Pharlaimint na hEorpa agus na Comhairle i dtaobh a éifeachtaí agus atá an Rialachán seo, an sprioc maidir le laghdú ar astaíochtaí CO2 atá le cinneadh do 2030 de bhun Airteagal 1 agus spriocanna maidir le laghdú ar astaíochtaí CO2 atá le socrú i dtaobh cineálacha eile feithiclí tromshaothair lena náirítear leantóirí. Áireofar sa tuarascáil freisin measúnú ar éifeachtacht na módúlachtaí a bhaineann, go háirithe, le feithiclí astaíochtaí nialasacha agus feithiclí astaíochtaí ísle, go mór mór busanna ag cur san áireamh na spriocanna a leagtar síos i dTreoir 2009/33/CE, agus córas creidiúna CO2 agus a iomchuí atá sé síneadh a chur le cur i bhfeidhm na módúlachtaí sin in 2030 agus tar éis sin agus, i gcás inarb iomchuí, beidh togra le haghaidh an Rialachán seo a leasú ag gabháil leis an tuarascáil sin. Airteagal 14

Nós imeachta coiste 1.Déanfaidh an Coiste XXX, arna bhunú le Rialachán (AE) Uimh. .../2018 [Rialachas], cúnamh a thabhairt don Coimisiún. Beidh an Coiste sin ina choiste de réir bhrí Rialachán (AE) Uimh. 182/2011. 2.I gcás ina ndéanfar tagairt don mhír seo, beidh feidhm ag Airteagal 5 de Rialachán (AE) Uimh. 182/2011. 3.I gcás nach dtugann an Coiste aon tuairim, ní dhéanfaidh an Coimisiún an dréachtghníomh cur chun feidhme a ghlacadh agus beidh feidhm ag an tríú fomhír d’Airteagal 5(4) de Rialachán (AE) Uimh. 182/2011. Airteagal 15

An tarmligean a fheidhmiú

1.Is faoi réir na gcoinníollacha a leagtar síos san Airteagal seo a thugtar an chumhacht don Choimisiún chun gníomhartha tarmligthe a ghlacadh. 2.Déanfar an chumhacht chun gníomhartha tarmligthe a ghlacadh dá dtagraítear in Airteagal 10(2) agus Airteagal 12(1) a thabhairt don Choimisiún go ceann tréimhse neamhchinntithe amhail ó [dháta theacht i bhfeidhm an Rialacháin seo]. 3.Féadfaidh Parlaimint na hEorpa nó an Chomhairle tarmligean na gcumhachtaí dá dtagraítear in Airteagal 10(2) agus Airteagal 12(1) a chúlghairm aon tráth. Déanfaidh cinneadh chun cúlghairm a dhéanamh deireadh a chur le tarmligean na cumhachta atá sonraithe sa chinneadh sin. Gabhfaidh éifeacht leis an lá tar éis fhoilsiú an chinnidh in Iris Oifigiúil an Aontais Eorpaigh nó ar dháta is déanaí a shonrófar sa chinneadh. Ní dhéanfaidh sé difear do bhailíocht aon ghníomhartha tarmligthe atá i bhfeidhm cheana. 4.Roimh dó gníomh tarmligthe a ghlacadh, rachaidh an Coimisiún i mbun comhairliúchán le saineolaithe arna nainmniú ag gach Ballstát i gcomhréir leis na prionsabail a leagtar síos i gComhaontú Idirinstitiúideach an 13 Aibreán 2016 maidir le Reachtóireacht Níos Fearr. 5.A luaithe a ghlacfaidh sé gníomh tarmligthe, tabharfaidh an Coimisiún fógra ina leith sin do Pharlaimint na hEorpa agus don Chomhairle an tráth céanna. 6.Ní thiocfaidh gníomh tarmligthe a ghlactar de bhun Airteagal 10(2) agus Airteagal 12(1) i bhfeidhm ach amháin mura mbeidh aon agóid curtha in iúl ag Parlaimint na hEorpa ná ag an gComhairle laistigh de thréimhse dhá mhí tar éis fógra faoin ngníomh sin a thabhairt do Pharlaimint na hEorpa agus don Chomhairle nó más rud é, roimh dhul in éag na tréimhse sin, go mbeidh Parlaimint na hEorpa agus an Chomhairle araon tar éis a chur in iúl don Choimisiún nach ndéanfaidh siad aon agóid. Déanfar an tréimhse sin a fhadú dhá mhí ar thionscnamh Pharlaimint na hEorpa nó na Comhairle. Airteagal 16

Leasú ar Rialachán (CE) Uimh. 595/2009 In Airteagal 5(4) de Rialachán (CE) Uimh. 595/2009, cuirtear an mhír seo a leanas leis: “(l)nós imeachta chun a fhíorú, ar bhonn samplaí iomchuí agus ionadaíoch, an bhfuil feithiclí a cláraíodh agus a tháinig isteach i seirbhís i gcomhréir le luachanna astaíochta CO2 agus ídithe breosla arna gcinneadh de bhun an Rialacháin seo agus a bhearta cur chun feidhme;”. Airteagal 17

Teacht i bhfeidhm Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh. Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh sa Bhruiséil, Thar ceann Pharlaimint na hEorpa Thar ceann na Comhairle An tUachtarán An tUachtarán RÁITEAS AIRGEADAIS REACHTACH 1. LEAGAN AMACH AN TOGRA/TIONSCNAIMH 1.1. Teideal an togra/tionscnaimh 1.2. Réimsí beartais lena mbaineann i gcreat ABM/ABB 1.3. An cineál togra/tionscnaimh

1.4. Cuspóirí 1.5. Forais an togra/tionscnaimh 1.6. Fad agus tionchar airgeadais 1.7. Modhanna bainistíochta atá beartaithe 2. BEARTA BAINISTÍOCHTA 2.1. Rialacha faireacháin agus tuairiscithe 2.2. Córas bainistíochta agus rialaithe 2.3. Bearta chun calaois agus neamhrialtachtaí a chosc 3. AN TIONCHAR AIRGEADAIS A MHEASTAR A BHEIDH AG AN TOGRA/TIONSCNAMH 3.1. Ceannteidil an chreata airgeadais ilbhliantúil agus na línte buiséid ar a nimreofar tionchar 3.2. An tionchar a mheastar a bheidh ag an togra/tionscnamh ar chaiteachas 3.2.1. Achoimre ar an tionchar a mheastar a bheidh ag an togra/tionscnamh ar chaiteachas 3.2.2. An tionchar a mheastar a bheidh ag an togra/tionscnamh ar leithreasuithe faoi chomhair oibríochtaí 3.2.3. An tionchar a mheastar a bheidh ag an togra/tionscnamh ar leithreasuithe de chineál riaracháin 3.2.4. Comhoiriúnacht don chreat airgeadais ilbhliantúil reatha 3.2.5. Ranníocaíochtaí ó thríú páirtithe 3.3. An tionchar a mheastar a bheidh ar ioncam RÁITEAS AIRGEADAIS REACHTACH 1.LEAGAN AMACH AN TOGRA/TIONSCNAIMH 1.1.Teideal an togra/tionscnaimh

Rialachán ó Pharlaimint na hEorpa agus ón gComhairle lena socraítear caighdeáin feidhmíochta maidir le hastaíochtaí CO2 d’fheithiclí nua tromshaothair 1.2.Réimsí beartais lena mbaineann i gcreat ABM/ABB 34: Gníomhú ar son na haeráide 1.3.An cineál togra/tionscnaimh ☑ Baineann an togra/tionscnamh le beart nua ◻ Baineann an togra/tionscnamh le beart nua a leanann treoirthionscadal/réamhbheart ◻ Baineann an togra/tionscnamh le síneadh ar bheart atá ann cheana ◻ Baineann an togra/tionscnamh le beart a atreoraíodh i dtreo beart nua 1.4.Cuspóirí 1.4.1.Cuspóirí straitéiseacha ilbhliantúla an Choimisiúin ar a bhfuil an togra/tionscnamh dírithe Príomhbheart reachtach de chuid an tríú pacáiste “An Eoraip ag Gluaiseacht” atá sa togra. Cuidíonn sé Straitéis Eorpach an Choimisiúin maidir le soghluaisteacht íseal-astaíochtaí a chur chun feidhme, straitéis a glacadh in 2016, agus plean gníomhaíochta an Choimisiúin a chur chun feidhme maidir le héifeachtúlacht breosla a fheabhsú agus astaíochtaí feithiclí tromshaothair, i.e. leoraithe, busanna agus cóistí, a laghdú. Cuidíonn an togra seo gealltanas an Aontais Eorpaigh a bhaint amach, mar atá laghdú intíre 40% ar a laghad ar astaíochtaí a bhaint amach faoi 2030 i comparáid le 1990. 1.4.2.Cuspóirí sonracha agus na gníomhaíochtaí ABM/ABB lena mbaineann Cuspóir Sonrach Uimh. 3 An earnáil iompair san Aontas Eorpach a dhícharbónú a thuilleadh trí bheartais chomhchuibhithe a fhorbairt agus a chur chun feidhme (i gcomhar le hArd-Stiúrthóireachtaí eile amhail AS MOVE, AS GROW,....) Gníomhaíochtaí ABM/ABB lena mbaineann Gníomhaíocht ABB 34 02 – Beart aeráide ar leibhéal an Aontais agus ar an leibhéal idirnáisiúnta. Gníomhaíocht ABB 07 02 – Beartas comhshaoil ar leibhéal an Aontais agus ar an leibhéal idirnáisiúnta. 1.4.3.An toradh agus an tionchar a bhfuil súil leo

Sonraigh an tionchar a bheadh ag an togra/tionscnamh ar na tairbhithe/grúpaí ar a bhfuil sé dírithe. Leis an togra, socrófar caighdeáin maidir le hastaíochtaí CO2 d’fheithiclí nua tromshaothair a chuirfear ar an margadh. Leis an togra, déanfar na nithe seo a leanas: – cuideofar astaíochtaí CO2 ón earnáil tromshaothair a laghdú; – laghdófar costais oibriúcháin d’oibreoirí iompair agus/nó costais last-táille do thomhaltóirí; – tabharfar cuidiú do thionscal na bhfeithiclí tromshaothair san Eoraip an cheannaireacht atá aige ó thaobh na teicneolaíochta agus na nuálaíochta de a choimeád. 1.4.4.Táscairí lena léireofar toradh agus tionchar Sonraigh na táscairí lena léireofar an faireachán ar chur chun feidhme an togra/tionscnaimh. Táscaire 1: Meánastaíochtaí bliantúla CO2 agus meánídiú breosla do gach aicme feithicle, monaróir agus Ballstát i gcás feithiclí nua tromshaothair arna gclárú san Aontas faoi raon feidhme na reachtaíochta maidir le deimhniú. Táscaire 2: Méadú ar leibhéal na nuálaíochta arna tomhas de réir paitinní nua de chuid monaróirí Eorpacha feithiclí tromshaothair i dtaca le teicneolaíochtaí éifeachtúla ó thaobh breosla de agus feithiclí astaíochtaí nialasacha agus feithiclí astaíochtaí ísle. Táscaire 3: Ar bhonn staitisticí de chuid Eurostat atá ar fáil go poiblí i dtaobh shonraí fostaíochta na hearnála san Aontas, déanfar faireachán ar an leibhéal fostaíochta. Táscaire 4: Faireachán ar cháilíocht an aeir trí bhíthin sonraí maidir le truailleáin aeir arna dtuairisciú ag an nGníomhaireacht Eorpach Comhshaoil (EEA) faoi réir AirBase. Táscaire 5: Déanfar faireachán ar fheabhsuithe ar an tslándáil fuinnimh ar bhonn staitisticí de chuid Eurostat maidir le hallmhairí breosla, breoslaí iompair san áireamh. 1.5.Forais an togra/tionscnaimh 1.5.1.Na ceanglais is gá a chomhlíonadh sa ghearrthéarma nó san fhadtéarma Bheadh ar mhonaróirí feithiclí tromshaothair arna nuachlárú san Aontas na nithe seo a leanas a dhéanamh: – spriocanna arna socrú i leith astaíochtaí sonracha CO2 a chomhlíonadh; – tuairisc a thabhairt don Choimisiún ar shonraí maidir le fíorídiú breosla arna dtomhas ag feistí caighdeánaithe; – a bheith faoi réir tástálacha comhréireachta inseirbhíse, a ndéanfaí na torthaí a thuairisciú don Choimisiún.

1.5.2.Luach breise a bhaineann le rannpháirteachas AE Tá na margaí le haghaidh feithiclí nua tromshaothair agus le haghaidh seirbhísí iompair araon ag oibriú ar fud an Aontais agus is dlúthchodanna den mhargadh aonair iad. De thoradh caighdeáin maidir le hastaíochtaí a shocrú ar leibhéal an Aontais, seachnófar an margadh a ilroinnt agus an iomaíocht a shaobhadh agus, chomh maith leis sin, beidh sé níos costéifeachtaí ná aon bheart a dhéanfar ar leibhéal na mBallstát aonair. Is gá a oiread cinnteachta rialála is féidir sa tionscal mótarfheithiclí chun na hinfheistíochtaí móra caipitil a dhéanamh atá riachtanach leis an leas is mó is féidir a bhaint as barainneacht breosla feithiclí nua, agus cinnteacht rialála níos mó fós chun aistriú go príomhfhoinsí nua fuinnimh. Is le caighdeáin a chuirtear an chinnteacht sin ar fáil le linn tréimhse pleanála fadtéarmaí agus ní fhéadfaí na caighdeáin sin a chur chun feidhme leis an leibhéal céanna éifeachtachta agus cinnteachta ar leibhéal an Bhallstáit. 1.5.3.Ceachtanna a foghlaimíodh ó thaithí eile den sórt sin san am a chuaigh thart I gcás feithiclí saothair éadroim, i.e. gluaisteáin agus veaineanna, de thoradh caighdeáin éigeantacha maidir le hastaíochtaí CO2 ar fud an Aontais, tháinig feabhas ar leibhéil éifeachtúlachta breosla agus laghdú ar astaíochtaí CO2. A bhuí leis an meastóireacht a rinneadh ar na Rialacháin atá ann cheana, thángthas ar an gconclúid go raibh an reachtaíocht fós ábhartha agus i gcomhréir le chéile den chuid is mó, agus gur tháinig laghdú suntasach ar astaíochtaí dá mbarr, agus, ag an am céanna, go raibh siad níos costéifeachtaí ná mar a ceapadh ar dtús chun na spriocanna a leagadh síos a bhaint amach. Leis na caighdeái